text:
Iyi nama yateranye ku Cyumweru tariki ya 24 Kamena 2018, yasuzumiye hamwe kandi yemeza raporo y’ibyagezweho mu mwaka wa 2017, ndetse abayitabiriye bagaragarizwa ibiteganywa muri uyu mwaka wa 2018 bimwe bikaba byaranatangiye gushyirwa mu bikorwa.
Umuyobozi w’Inama y’ubutegetsi ya COPEDU LTD, Kabega Emilienne yasobanuriye abayitabiriye uko ikigo bashoyemo imari kigenda gikura, avuga ko ibyateganyijwe mu mwaka wa 2017 byagezweho mu buryo bushimishije nk’uko byagaragajwe muri raporo zitandukanye.
Yagize ati “Mu mwaka wa 2017 ikigo cyacu cyarungutse kandi twashyize mu bikorwa imyanzuro y’inteko rusange yo ku wa 25 Kamena 2017, imbaraga zashyizwe cyane cyane mu gukoresha ikoranabuhanga rijyanye n’igihe, mu rwego rwo gusubiza ibyifuzo by’abakiriya bacu.”
“Ibi bikazadufasha kugira abaduhagarariye hirya no hino mu gihugu, gushyiraho uburyo bwo kubikuza no kubitsa hifashishijwe ATM, kumenya amakuru ya konti no kohererezanya amafaranga hifashishijwe Mobile banking na Internet banking.”
Yongeyeho ko ariyo mpamvu kongera imari shingiro biri mu biza kwigwaho bityo COPEDU LTD ikabyaza umusaruro iryo koranabuhanga ryitezweho kongera inyungu ari nako yubahiriza ibipimo bya Banki Nkuru y’u Rwanda, BNR.
Abanyamigabane bahagarariye abandi bashyikirijwe raporo zitandukanye zirimo na raporo y’umugenzuzi w’imari wigenga, baboneraho gusuzuma neza ko ikigo cyabo cyubahiriza ibipimo ngenderwaho biteganywa na BNR.
Umuyobozi Mukuru wa COPEDU LTD, Gasigwa Festus we yagize ati “Ikigo cyanyu mwashoyemo imari cyabonye urwunguko rungana na 388,535,327Frw mu mwaka wa 2017. Imari shingiro yiyongereyeho 30%, amafaranga abikiwe abakiriya yiyongereyeho 24%, inguzanyo ziri mu bakiriya ziyongereyeho 18% naho umutungo wose COPEDU LTD icunze wiyongeraho 23%”.
Nyuma yo gusuzuma no kungurana ibitekerezo ku byari ku murongo w’ibyigwa byose, Inteko rusange yemeje ibiteganyijwe gukorwa mu mwaka wa 2018. Muri ibyo bikorwa harimo kongera serivisi z’ikoranabuhanga no gutangira inyubako y’icyicaro gikuru cya COPEDU LTD.
Inteko rusange yafashe umwanzuro wo kugabanya abanyamigabane inyungu yabonetse muri 2017. Abanyamigabane bemeje ko urwo rwunguko rushyirwa mu mari bwite ya COPEDU LTD, bikazafasha gukomeza guteza imbere servisi z’ikoranabuhanga, kwagura ibikorwa no kubahiriza ibipimo ngenderwaho bya BNR.
Muri iyo nama kandi abanyamigabane bahagarariye abandi biyemeje kurushaho kwegera abo bahagarariye no kubashishikariza gukomeza gushora imari mu kigo cyabo.


c: text/html

text:
Inshamake y’igitabo cya ESITERI
Mu gitabo nyir’izina cyangwa hanze yacyo nta kanunu ko kumenya umwanditsi cyangwa igihe cyandikiwe. Umwami Ahasuwerusi (banamwitaga Zerusesi) warongoye Esiteri yari Umwami w’Abaperesi ahagana hagati ya 486 na 464 mb .K . Inkuru itangira mu mwaka wa gatatu wo ku ngoma ye (Esiteri 1:3). Mu mwaka wa karindwi ari ku ngoma nibwo yarongoye Esiteri (Esiteri 2:16).
Igihe iki gitabo cyandikiwe ntawe ukizi. Bamwe bavuga ko cyanditswe mu mwaka wa 130 mb .K, igihe ibitekerezo byo kwibohora ku ngoyi y’abanyamahanga byari bishyigikiwe n’abitwa Abamakabe. Ikizwi ni uko na mbere y’icyo gihe uwo mwuka watutumbaga mu Bayuda. Na none usanga imvugo yo mu gitabo cya Esiteri hari byinshi ihuriyeho n’iyo mu gitabo cya Ngoma umuntu akaba yagenekereza ko byanditswe mu bihe bimwe. Igitabo cya Esiteri ntigikoresha cyane izina ry’Uwiteka ; kivuga gusa uko ubwoko bw’Abayuda bwarokowe n’Uwiteka, kikanavuga inkomoko y’umunsi mukuru wa Purimu (Esiteri 9:26-32). Umwanditsi aravuga ko abanzi b’Abayuda badashobora guhirwa.
Inyigisho y’ingenzi iri mu gitabo cya Esiteri
Igitabo cya Esiteri gitangira kivuga umunsi mukuru Umwami w’Abaperesi yagiriye ibisonga bye. Muri uwo munsi mukuru niho Umwamikazi Vashiti yasenzwe biturutse ku gasuzuguro. Nibwo Esiteri, umwari w’Umuyudakazi arobanuwe kuba Umwamikazi. Hamani, umwe mu batoni b’Umwami yangaga Abayuda .Akoresheje uburyarya, yemeza Umwami gushyiraho itegeko ryo kurimbura Abayuda. Asobanura ko Abayuda ari ubwoko bubangamiye inyungu z’igihugu. Umwamikazi Esiteri, abisabwe na Moridekayi, avuganira Abayuda ntibicwa. Hamani ubwe aramanikwa.
Abahanga muri Bibiliya bavuga ko mu gitabo cya Esiteri hatabonekamo kenshi izina ry’Uwiteka. Bamwe bagakeka ko impamvu ari uko icyo gitabo gifite byinshi gihuriraho n’ubutegetsi bw’Abaperesi. Kubera iyo mpamvu bashakaga ko n’abapagani bagisoma ntibazitirwe n’amazina y’Imana y’Abayuda .Ibyo ari byose, Esiteri ni igitabo cy’ingenzi, kandi inyigisho irimo ntisaza. Hari abandi basanga igitabo kibanda ku bwironde bw’Abayuda mu gukunda igihugu cyabo n’Imana yabo.
Abo birengagiza nkana ko Abayuda muri kamere yabo biyitaga ubwoko bwatoranijwe n’Imana, Imana nayo ikaba Umwami wabo. Kubona Abayuda barokoka akari kenshi bifite agaciro karenga imipaka y’igihugu. Isirayeli nta kuntu yari gusohoza ubutumwa bugenewe isi yose idafite ukurindwa k’Uwiteka kuzira ishiti. Icyo ni cyo gitekerezo na Yesaya yari afite ubwo yagiraga ati "Nta ntwaro bacuriye kukurwanya izagira icyo igutwara" (Yes. 54:17).
Vuba aha itsembabwoko ryagiriwe Abayuda mu ntambara ya kabiri y’isi, byongeye gushimangira ko Uwiteka akirinze Abayuda. Igitabo cya Esiteri gifite ubutumwa budasaza. Hari n’abari baratangiye kwemeza ko nta wahirahira ngo atsembe Abayuda, nyuma y’uko Hamani atsindiwe. Kwari ukubeshya, kuko Satani ntaho yagiye. Gusa kurindwa kuva k’Uwiteka.

robotstxt: allowed

filter: keep


text:
INKURU YA 3
Umugabo n’umugore ba mbere
NONEHO turabona iki kuri iyi shusho? Turahabona abantu. Ni umugabo n’umugore ba mbere. Baremwe na nde? Imana ni yo yabaremye. Waba uzi izina ryayo? Imana yitwa Yehova. Naho uwo mugabo yitwa Adamu, umugore akitwa Eva.
Dore uko Imana yaremye Adamu. Yafashe umukungugu wo hasi iwuremamo umubiri utagira inenge, umubiri w’umuntu. Nyuma, Imana yahumekeye mu mazuru y’uwo muntu, maze Adamu aba muzima atyo.
Yehova Imana yari afitiye Adamu akazi. Yamusabye kwita amazina inyamaswa zose. Adamu agomba kuba yarabanje kuzitegereza igihe kirekire kugira ngo abashe kuzibonera amazina azikwiriye rwose. Igihe Adamu yitaga amazina inyamaswa, hari icyo yatahuye. Uzi icyo ari cyo?
Yasanze inyamaswa zose zibana ari ebyiri ebyiri, ingabo n’ingore. Habonekaga inzovu y’ingabo n’iy’ingore, intare y’ingabo n’iy’ingore. Ariko Adamu we, yari wenyine. Ni yo mpamvu Imana yasinzirije Adamu ubuticura, maze imuvanamo urubavu rumwe. Muri urwo rubavu, Imana yaremeyemo Adamu umugore, iramumushyingira.
Mbega ukuntu Adamu yishimye! Mbega ukuntu Eva na we agomba kuba yarishimiye kuba mu busitani bwiza cyane nk’ubwo! Noneho bashoboraga kubyara abana bakanabana mu byishimo.
Yehova yashakaga ko Adamu na Eva babaho iteka. Yashakaga ko bahindura isi yose nziza nk’uko ubusitani bwa Edeni bwari bumeze. Mbega ukuntu Adamu na Eva bagomba kuba barishimiye uwo murimo! Ese nawe wari kwishimira kugira uruhare mu guhindura isi ubusitani bwiza cyane? Ariko ibyishimo bya Adamu na Eva byabaye iby’akanya gato. Reka turebe impamvu..
Yeremiya 16:21; Itangiriro 1:26-31; 2:7-25.


text:
Kuri uyu wa Gatanu, tariki 1 Kamena 2018, nibwo abakozi ba Oxfam basuye Urwibutso rwa Jenoside rwa Kamonyi ruherereye mu Murenge wa Gacurabwenge.
Kuri uru rwibutso rushyinguyemo imibiri 47 409 rw’abazize Jenoside, basobanuriwe amateka yaranze Jenoside mu yahoze ari Perefegitura ya Gitarama by’umwihariko muri Komini zari zegereye Umujyi wa Kigali.
Nyuma yo kunamira no gutera inkunga uru rwibutso, abakozi ba Oxfam bakomereje mu Murenge wa Mugina na Musambira gusura no gutera inkunga bamwe mu bacitse ku icumu batishoboye.
Umukozi wa Oxfam mu Rwanda, Mulisa James, yavuze ko baje kwibuka no gufasha abacitse ku icumu babitewe n’umutima mwiza ndetse no kuzirikana ingaruka Jenoside yagize ku muryango Nyarwanda by’umwihariko abayirokotse.
Yagize ati “Twaje nk’abandi Banyarwanda kugira ngo twifatanye twibuka abazize Jenoside no kuramira abarokotse kandi tubahumuriza. Nubwo ari umuryango mpuzamahanga ariko dufitemo Abanyarwanda, ibyagwiriye u Rwanda natwe byatugezeho.”
Yakomeje agira ati “Nkuko tuvuga ngo twibuke ariko twigira, niyo mpamvu tutaje imbokoboko tugafasha aba bantu. Ni akantu gato kuko ibibazo biracyari byinshi ariko twaravuze duti ‘reka dushyireho akacu nubwo kaba gato.’”
Mukanzigiye Emeritha, ni umukecuru wo mu Murenge wa Mugina wahawe ubufasha na Oxfam. Yiciwe abana n’umugabo muri Jenoside ndetse na we agirirwa nabi ku buryo avuga bimugoye.
Uhagarariye AVEGA Agahozo mu Murenge wa Mugina, Uzamushaka Alphonsine, yavuze ko bishimishije kuba Oxfam yagize umutima wo kuza gufasha uwo mukecuru.
Yagize ati “Dusanzwe dufite incike enye, iyo tubonye abantu baza kudufasha kuzitaho birushaho kudushimisha kuko ni abantu bakeneye ubufasha. Bari bafite abana, bafite abagabo ariko uyu munsi ntibakibafite, bakeneye imbaraga z’Abanyarwanda bafite umutima w’impuhwe.”
Bumwe mu bufasha Oxfam yatanze harimo ibiribwa, ibikoresho byo mu rugo, gusana inzu byoroheje n’ibindi byose bifite agaciro ka miliyoni ebyiri.


text:
Nshobora kumenya nte ubushake bw'Imana ku buzima bwanjye? Bibiliya ivuga iki ku byerekeye kumenya ubushake bw'Imana?
Ikibazo: Nshobora kumenya nte ubushake bw'Imana ku buzima bwanjye? Bibiliya ivuga iki ku byerekeye kumenya ubushake bw'Imana?
Igisubizo: Hari imfunguzo ebyiri zo kumenya ubushake bw'Imana ku kibazo runaka: 1) banza umenye impamvu usaba cyangwa vumva wakora ikintu kitari icyo Bibiliya ibuza. 2) banza umenye impamvu usaba cyangwa vumva wakora ikintu gihesha Imana icyubahiro kandi cyagufasha gukura mu mwuka. Niba ibi bintu bibiri ari ukuri kandi Imana ikaba itarimo gusubiza amasengesho yawe, bishoboka rero ko ubushake bw'Imana kuri wowe, bwo kubona ibyo urimo gusengera. Nyamara, wasanga ukeneye gusa gutegereza icyo kintu nta kurambirwa. Kumenya ubushake bw'Imana rimwe na rimwe birakomeye. Usanga abantu bishakira ko Imana ibabwira mu buryo burambuye ibyo bagomba gukora'aho bagomba gukora, aho bagomba gutura, uwo bagomba gushyingirwa, n'ibindi. Ni gacye rero Imana ibimenyesha abantu mu buryo butaziguye kandi bwumvikana. Imana rero itwemerera kwihitiramo muri ibyo bintu.
Mu Abaroma 12:2 hatubwira ngo: 'Kandi ntimwishushanye n'ab'iki gihe, ahubwo muhinduke rwose mugize imitima mishya, kugira ngo mumenye neza ibyo Imana ishaka' ari byo byiza, bishimwa kandi bitunganye rwose.' Icyemezo kimwe Imana idashaka ko dufata, ni icyemezo cyo gukora ibyaha cyangwa kutumvira Ubushake Bwayo. Imana ishaka ko duhitamo ibiri mu bushake Bwayo. None se, wamenya ute ubushake bw'Imana bukureba? Ni wegera Uwiteka cyane kandi ukaba ukeneye by'ukuri ubushake Bwe ku buzima bwawe, Imana izashyira ibyifuzo Byayo mu mutima wawe. Urufunguzo n'ugutegereza ubushake bw'Imana, apana ubwawe. 'Kandi wishimire Uwiteka, nawe azaguha ibyo umutima wawe usaba' (Zaburi 37:4). Niba Bibiliya itavuguruza ibi kandi bikaba bishobora kukugirira umumaro mu buryo bw'umwuka, icyo gihe Bibiliya iba iguhaye 'uruhushya' rwo gufata imyanzuro no gukurikiza ibyo umutima wawe ugutegeka. Niba mu by'ukuri wifuza ubushake bw'Imana, n'umutima uciye bugufi kandi ufunguriye Imana, Izaguhishurira ubushake Bwayo kuri wowe.
English
Nshobora kumenya nte ubushake bw'Imana ku buzima bwanjye? Bibiliya ivuga iki ku byerekeye kumenya ubushake bw'Imana?


text:
Ninde mucuditse muri kino gihe?
Ariko ibyo bitaraba, Eliyashibu umutambyi washyiriweho gutegeka ibyumba byo mu nzu y’Imana yacu ubwo yari yuzuye na Tobiya, yari yamutunganirije icyumba kinini aho kera babikaga amaturo y’amafu n’icyome, n’ibikoreshwa n’ibice bya kimwe mu icumi by’imyaka y’impeke na vino n’amavuta, ibyagererwaga Abalewi n’abaririmbyi n’abakumirizi ku bw’itegeko, hamwe n’amaturo azunguzwa aturirwa abatambyi. ”Nehemiya 13:4-5”
Aya magambo yavuzwe na Nehemiya, mugihe yari agarutse i Yerusalem avuye i Baburoni ibwami. Mugihe ino nzu y’Imana yubakwaga, hari abagabo batatu tudashobora kuzibagirwa babaye ibicantege kuburyo bukomeye.
Babwiraga abubatsi amagambo mabi abaca intege ko ibyo barimo bari gukora ubusa rwose mbese aho kubakomeza no kubafasha muri iyo mirimo itari yoroshye ahubwo bakabaca intege mu buryo bushoboka.
Ariko rero ntibigeze bacika intege ahubwo biyunzemo imbaraga barubaka kugeza igihe inzu y’Imana yuzuriye, Imaze kuzura rero Nehemiya kuko yagombaga gusubira ibwami ibyangombwa byose yabishyizemo ashyira abatambyi n’abaririmbyi mu myanya yabo byose bigiye kumurongo asigaho umurinzi wo kubikurikirana ngo hatazagira ibyangirika.
Uko iminsi yagiye ishira Eliyashibu nk’umurinzi wari wasigiwe iby’urusengero yaje gucudika na Tobia utarigeze yishimira ko urusengero rwubakwa,arangije anakora ikosa rikomeye amutunganyiriza ahabikwaga ibyagombaga gutunga abalewi n’abaririmbyi aba ariho amucumbikira, birumvikana ko batari bakibonye ibyo kubatunga, barigendeye inzu y’Imana isigarira aho. Ariko mugihe Nehemiya yahageraga ntago byamunejeje ahubwo n’uburakari bwinshi yasohoye Tobia nikitwaga icye cyose abijugunya hanze arangije yeza urusengero arangije asubizamo ibyo Eliyashibu yasohoye ubwo yatunganyirizaga Tobia icyumba arangije agaruramo Abalewi n’abaririmbyi inzu y’Imana irongera iragendwa.
Tumaze kumva neza Icyaha Eliyashibu yakoze cyo gucudika na Tobia .Twifuje kukubaza nawe uwo mwaba mucuditse muri iyi minsi, Ijambo ry’Imana ritubwira ko icyaha aricyo bugome, iyo kimaze kwinjira mu mutima w’umuntu kirukanamo bya bihe byiza byo kubana n’Imana n’imirimo myiza yose wakoreraga imbere y’Imana umutima ugahinduka nk’ubutayu butagira amazi. Kuroga, kwica, kwiba, gusambana, inzangano, n’ibindi byinshi bimunga umutima w’umuntu nibyo muri aka kanya twagereranya na Tobia tukabyita umwanzi wacu uturwanya ngo tutazagera mw’ijuru, kubigira incuti no kubana nabyo n’ukwihemukira .
Birakwiriye rero ko kuva none dufata umwanzuro udakuka nkuko Nehemiya yabigenje tugasezerera uwo mugome (Icyaha) mu buzima bwacu Imitima yacu ikongera ikagenderwamo n’imirimo myiza yo gikiranuka. Amen
Imana ibahe umugisha.


text:
Umuhoza watangiranye n’ishyirwaho rya ba ’Gitifu’ aracyayobora umurenge
Mu 2006, Umuhoza Rwabukumba ari mu Banyamabanga nshingwabikorwa ba mbere bashyizweho ubwo Guverinoma yashyiragaho uburyo bushya bw’imiyoborere mu nzego z’ibanze.
Umuhoza yagize amahirwe yo kuba mu Banyamabanga nshingwabikorwa 416 ba mbere bahawe imirenge, kuko uretse ko bari batangiye imiyoberere mishya byasabaga ko bagomba kuba babifitiye ubushobozi.
Umuhoza wari ufite imyaka 28, yari akirangiza amashuri ye mu cyiciro cya kabiri cya kaminuza mu miyoborere muri Kaminuza y’u Rwanda. Yari n’umwe mu rubyiruko rugize umuryango wa FPR-Inkotanyi. Yahise ahabwa kuyobora Umurenge wa Mugunga mu Karere ka Gakenke mu Majyaruguru y’u Rwnda.
Nyuma y’imyaka 10, Umuhoza yayoboye imirenge ine itandukanye yo mu Karere ka Gakenke. Ubu ayobora Umurenge wa Kinyinya mu Karere ka Gasabo.
Yatangarije Kigali Today ko kari akazi katoroshye ariko kubera kwihangana, yashoboye kugumaho bituma kugeza ubu abarirwa muri bamwe muri Gitifu bamaze igihe kirekire kuri uyu mwanya.
Ku munsi wa mbere atangira akazi, yibuka ko nta muntu n’umwe yari azi muri ako gace. Umuyobozi w’akarere ni we wamutwaye kugira ngo amugeze aho azajya akorera.
Yongeraho ati “Umunsi wa mbere ngera ku murenge hari ku cyumweru nyuma ya saa sita. Umuyobozi w’akarere yanyeretse aho nzaba nshinzwe gukorera. Ariko amaze kugenda abasirikare ni bo bafashe iya mbere mu kumfasha kubona aho nzatura.
“Bahamagaye umugore wari ufite inzu ikodeshwa ari nayo yari mu wundi murenge nabwo ugomba kubanza kwambuka umugezi. Aho niho nabaye buri munsi nambuka umugezi uko nazaga ku kazi.”
Bamuhaye imfunguzo z’ibiro byari birimo ibikoresho bike. Harimo intebe ebyiri n’utumeza tubiri duto, nk’uko abitangaza. Gusa Minisiteri y’Ubutegetsi bw’Igihugu (MINALOC) yabemereye kuzabaha ibindi bikoresho abakozi bose bamaze kuhagera.
Agira ati “Mbere y’uko isoko ryo kudukorera ibikoresho byo mu biro ritangwa, twajyaga dutira intebe mu baturage begereye ibiro by’umurenge mu gihe twabaga dufite inama zizitabirwa n’abantu benshi.”
Amavugurura ya 2006 yashyize abagore benshi mu buyobozi
Amavugurura ya 2006 yo kwegereza ubuyobozi abaturage, yagombaga gukorwa n’abantu babisobanukiwe kugira ngo bumve ibibazo by’abaturage.
Icyo gihe byavuye ku ntara 11 hasigara intara enye gusa, biva ku turere 106 bigera ku turere 30, naho imirenge iva ku 1545 igera kuri 416. Ibyo byongereye imbaraga mu mikorere y’inzego z’ibanze no kwegera abaturage.
Ni uko Rwabukumba yisanze mu bakobwa ba mbere bagizwe abayobozi. Ati “Icyo gihe abakobwa benshi barahamagawe nanjye ndimo, twisanga turi kuyobora inzego za leta zari zigishyirwaho. Twagizwe abayobozi dutangira gufasha leta gushyira mu bikorwa gahunda zigamije impinduka.
“Nyinshi muri serivisi zatumaga abaturage bakora ingendo ndende bajya kuri za perefegitura zose zazanywe ku mirenge.”
Nubwo byari bigoye kubera amikoro make izo nzego nshya zatangiranye, kuba umuryango wa FPR abereye umunyango wari wamugiriye icyizere, byatumaga adacika intege.
Inyumba Aloysia ni we yafataga nk’icyitegererezo
Inyumba yari umwe mu banyamuryango bagize uruhare mu rugamba FPR yarwanye rwo kubohora igihugu hagati y’umwaka w’i 1990 na 1994, urugamba rwanahagaritse Jenoside yakorerwaga Abatutsi. Icyo yamukundiraga ni uburyo yakoraga akazi kandi azi no kubana n’abantu bose.
Ati “Nyakwigendera Inyumba yari umuntu w’icyitegererezo kuri njye, yakoreye igihugu yitanga cyane ariko akanicisha bugufi. Nizera ko abagore muri rusange ari abantu baharanira amahoro.
“Iyo duhawe amahirwe dushobora gukoresha iyo mpano mu kuyobora mu mahoro, gutega ugutwi udutuye ibibazo no guhosha imvururu.”
Ntahura n’abamuhutaza kuko ari umugore
Umuhoza avuga ko atibuka igihe aherukira guhutarizwa kubera ko ari umugore. Yizera ko byatewe n’ingamba leta yafashe zo kutihanganira ihohoterwa iryo ari ryo ryose rikorerwa abagore.
Ubwitange bwa Inyumba bwatumye abagore barushaho guhabwa agaciro kugeza n’aho mu itegeko nshinga rya 2013 hashyizwemo ko mu nzego za Leta hari umubare w’abagore utagomba kuburamo. Rwabukumba asanga na byo ari bimwe mu byafunguriye abagore amarembo mu buyobozi.
Ati “Nyuma ya Jenoside yatumye abagore benshi ari bo basigara ari abakuru b’imiryango, FPR yagize neza mu gushyiraho ko mu nzego za leta hatagomba kuburamo abagore bagera kuri 30% bari mu nzego zifata ibyemezo. Ibi byatumye FPR irushaho gukomera kandi igaha abagore ijwi.”
Inteko ishinga amategeko y’u Rwanda ni imwe mu nzego ntangarugero mu Rwanda no ku isi mu guha ijambo abagore, kuko bagize 64% by’imyanya igize inteko. Bitandukanye n’ahandi ku isi aho usanga abagore bakiri ku kigero cya 21%.
Ubushake bwa Politiki mu guteza imbere abagore buracyakenewe
Raporo ya ‘World Economic Forum’ ya 2014 yashyize u Rwnda ku mwanya wa mbere mu bihugu biteza imbere abagore, irushyira no ku mwanya wa karindwi ku rwego rw’isi mu bihugu 142. U Rwanda rwaniyemeje gushyigikira ubukangurambaga bwo guteza imbere umugore buzwi nka “HeForShe.”
Perezida Paul Kagame na we ari mu bafashe iya mbere mu guharanira iterambere ry’abagore.
Igitanga icyizere ni uko abagore bashyizwe mu myanya ifata ibyemezo, bagiye bagaragaza ko bashoboye, ku buryo bashobora gufasha u Rwanda kugera ku cyerekezo rwifuza.
Ibitekerezo ( 6 )
ese ubwo nkawe uvuga gutyo hari icyo wowe waba waragezeho basi umurusha,icyampa abanyu nkamwe ahubwo akaba arimwe atuka nubwo iyo ngeso ntayimuziho kuko njye muzi kuva kera,tujye twiyubaha mugihe turimo kwandika kuma social medias kuko ibi si ibintu byo kuvugirwa hano,iyo utabikunze ujye uceceka ntukavuge ubusa niba ubikunze ushime,murakoze!!
Iyi nkuru ni nziza. Uyu muyobozi ni uwo gushimirwa ndetse n’abandi nkawe bakomeje kuba bandebereho muri uwo murimo. Akazi k’ubu Gitifu gasaba gukora cyane.
Iyi nkuru ntabuziranenge nyibonamo, kuko umuhoza yatangiye akazi k’ubugitifu muri 2007, asimbuye uwitwa Senzira wari wimukiye mu Murenge wa Gakenke. Abagatangiye icyo gihe barahari kandi bagaragara no mu iteka rya Perezida.
Cyakora niba yararetse agasuzuguro no gutukana nkabashumba bya ari amahire !
ese ubwo nkawe uvuga gutyo hari icyo wowe waba waragezeho basi umurusha,icyampa abanyu nkamwe ahubwo akaba arimwe atuka nubwo iyo ngeso ntayimuziho kuko njye muzi kuva kera,tujye twiyubaha mugihe turimo kwandika kuma social medias kuko ibi si ibintu byo kuvugirwa hano,iyo utabikunze ujye uceceka ntukavuge ubusa niba ubikunze ushime,murakoze!!
kuyobora biragora muvandi, ashobora kubabwirana igitsure bakumva yabatutse, kuyobora ntibyoroshye ahubwo ntako atagize kubasha kuba gitifu imyaka 10, abandi bariye iby abaturage bareguzwa... njye namwemeye tu
Ariko uwo utuka abaturage akabaca amande ngo ntibazi gusoma muramutakaho iki koko? ahubwo ntagira abatuyobora ngo bazamufatire ibyemezo areke gutuka no gusuzugura abaturage bamuhemba!
kuyobora biragora muvandi, ashobora kubabwirana igitsure bakumva yabatutse, kuyobora ntibyoroshye ahubwo ntako atagize kubasha kuba gitifu imyaka 10, abandi bariye iby abaturage bareguzwa... njye namwemeye tu
Cyakora niba yararetse agasuzuguro no gutukana nkabashumba bya ari amahire !
ese ubwo nkawe uvuga gutyo hari icyo wowe waba waragezeho basi umurusha,icyampa abanyu nkamwe ahubwo akaba arimwe atuka nubwo iyo ngeso ntayimuziho kuko njye muzi kuva kera,tujye twiyubaha mugihe turimo kwandika kuma social medias kuko ibi si ibintu byo kuvugirwa hano,iyo utabikunze ujye uceceka ntukavuge ubusa niba ubikunze ushime,murakoze!!


text:
Abamotari bo mu karere ka Musanze barishimira ko bagiya kujya biyakira ibyangobwa bya moto zabo batabinyujije muri za koperative nk’uko byari bisanzwe.
Polisi ifatanyije na RURA bavuze ko batangiye ubukangurambaga bwo gusobanurira abamotari uburyo bazajya bajya kwishakira ibyangombwa bya moto zabo, bakabona bizajya bifasha abakora akazi ko gutwara abantu kuri moto.
Umuyobozi wa Polisi mu ntara y’amajyaruguru, ACP Eric Mutsinzi yagize ati "Iki kibazo twakirebyeho dusanga birakwiye ko abamotari bakoroherezwa, bakajya bigira kuzana ibyangombwa bya moto zabo aho kubikorera mu matsinda kuko ibyo twabonye ko hari abababangamira kandi bifitiye ubushake. Ibi rero bizabafasha kujya birinda amakosa yo kutagira ibyangombwa byabo bitwaje icyo kibazo cyo gukererezwa n’abandi. RURA ikaba iri kuzenguruka intara zose isobanurira abamotari uko bizajya bikorwa".
Bamwe mu bamotari baganiriye na Nonaha.com baravuga ko banejejwe n’iki cyemezo cyafashwe, bo bakavuga ko bajyaga bacibwa amafaranga ko nta byangomba bafite kandi hashize nk΄umwaka umumotari abisabye.
Twizeyimana Marthin ni umumotari muri aka karere ka Musanze, yagize ati "Ikibazo cya ’Autorisation’ cyari kidukomereye kuko ubu kugirango ubone icyangombwa n’uko mwabanzaga kwishyira hamwe, ukaba wowe warishyuye ariko ugasanga hari undi umwe utarishyura bigatuma mwese mubibura. Nkanjye nitanzeho urugero nk’ubu nabyishyuye muri Mutarama 2017 ariko kugeza ubu sindabibona, igihe cyose nahuraga n’abayobozi bakabinyaka nkabibura bagahita banyandikira batitaye ko nabisabye, ubwo kuba batworohereje nk’uko mbere byahoze bizadufasha,"
Umujyi wa Musanze ubarurirwamo abamotari barenga 1000 bakora umwuga wo gutwara abagenzi, abarenga 400 bakora akazi kabo buri munsi, bose hamwe bibumbiye mu makoperative 3 ariyo Cootramo Musanze, Coovatramo Musanze na Cootamono ubumwe.


text:
Ibimenyetso 5 byakwereka ko wagabweho ibitero bya satani
Mu buzima tubamo tugabwaho ibitero bya satani. Bibiliya itubwira ko satani umwanzi wacu agendagenda ashaka uwo aconshomera. N’ubwo yatsinzwe ahora arekereje ashaka umuntu wese wizera Kristo kugirango amugushe.
Umwami Yesu ubwe yaravuze ati “Nanjye ndakubwira nti ‘Uri Petero, kandi nzubaka Itorero ryanjye kuri urwo rutare, kandi amarembo y’ikuzimu ntazarishobora.”(Matayo16:18).
Amagambo ya Yesu asobanuyeko akomeje kudukomeza ngo turusheho gusa na we, niyo mpamvu satani akora uko ashoboye ngo aburizemo uwo murimo. Ni ibyo kwishimirwa kuberako n’amarembo y’ikuzimu adashobora guhagarika Imana gukora umurimo wayo kuko Kristo yatsinze satani . Nta ntwaro n’imwe ishobora kugira icyo idutwara niba muby’ukuri turi muri Kristo.
Niba ari ukuri dufite insinzi muri Kristo, ni ukuri ko satani akomeje kugerageza kutuvana mu mwanya w’insinzi ya Kristo. Satani ntiyigeze yishimira na rimwe insinzi ya Kristo, niyo mpamvu dukeneye guhora turi maso igihe cyose.
Dore bimwe mu bimenyetso byakwereka ko watewe na satani:
1. kugira uburakari
Bibiliya itubwirako uburakari budashobora gusohoza gukiranuka kw’Imana(Yakobo1:20). Umwanzi ahora agerageza gushaka inzira izarizo zose zo kutuyobya no kudutera uburakari budutera gukora icyaha.
“Nimurakara ntimugakore icyaha, izuba ntirikarenge mukirakaye kandi ntimubererekere Satani.”(Abefeso4:26-27)
Igihe tugize uburakari tugakora icyaha n’ibindi bikorwa bibi, dukwiye kwibuka ko satani ahora yifuza ko twakora ibyaha, hanyuma tukarushaho kwirinda icyatuma turakara tukagwa mu mutego wa satani.
2. Guhorana impungenge
Muri ubu buzima abantu bahorana impungenge ,bagahangayika kuko batekerezako ikintu runaka kizagenda nabi, ko ntakiza bazageraho mu byo bakora byose.
Nta muntu n’umwe udahangayika :Abakene bahangayikishwa n’icyo bazarya ejo mu gihe abakire bahangayikishwa no kuba batakaza amafaranga yabo. Ariko igihe cyose duhangayitse, ibyiringiro dufitiye Imana biba bijegajega kandi ntituba tukiyibandaho. Ni nde wifuzako duhangayika uretse satani? Satani ashaka ko amaso yacu atareba Kristo wahemuye ku mugaragaro abafite ubutware n’ubushobozi kubw’Insinzi ye(Abakolosayi2:15), ahubwo agashaka kuduhunza umurimo yakoreye ku musaraba.
3. Ubwoba
Hari ubwoko 2 bw’ubwoba .Gutinya Imana ni ubwoba bwiza kuko butuma twiga kuyubaha no kuyitinya. Kurundi ruhande ubwoba bw’umuntu cyangwa bwa satani ni ubwoba bubi. Igihe dutinya Imana, ntakindi kintu tuzatinya . Igihe twizera Imana dushobora guhangana na buri kintu cyose cyatugeraho.
“Naho nanyura mu gikombe cy’igicucu cy’urupfu, Sinzatinya ikibi cyose kuko ndi kumwe nawe, Inshyimbo yawe n’inkoni yawe ni byo bimpumuriza. Untunganiriza ameza mu maso y’abanzi banjye, Unsīze amavuta mu mutwe, Igikombe cyanjye kirasesekara.”(Zaburi23:4-5)
Satani ashakako abantu b’Imana bose birengera, mu buzima babayemo ariko Imana iravuga iti :“kuko ushaka kurengera ubugingo bwe azabubura, ariko utita ku bugingo bwe ku bwanjye, azabubona.”(Matayo16:25)
4. Umubabaro
Umubabaro ni kimwe mu bitero bya satani. Imana ntiyifuzako abantu bayo bababara cyangwa baterwa agahinda n’icyo ari cyo cyose. Kuko iyo tubabaye twumva ducitse intege ntitubashe kuba twakorera Imana ibyo idushakaho, natwe ubwacu ntitugire icyo twigezaho.
5. Guta icyizere
Gutakaza ibyiringiro ni ikintu giteye ubwoba kuko bituma tubura icyizere cyo kubaho no kugera ku bintu bikomeye. Iyo tubuze icyizere ubwacu turiyanga ndetse abenshi bahitamo kwiyahura . Imana ishimwe ko muri Kristo twabonye ibyiringiro.
Satani ashaka ko tuva kuri Kristo. Ese ni ukubera iki? Ni ukuberako tudafite Kristo , imibereho yacu ntacyo yaba ivuze ndetse nta kintu twabasha gukora. Kuzuka kwa Yesu kwaduhaye ibyiringiro, n’ubwo satani ahora abirwanya ariko dukwiye guhora tumwiringiye kuko muri we tubona ubuzima bwuzuye.


text:
Sobanukirwa n’amateka y’Abisirayeli (Igice cya 1). Pastor Desiré Habyarimana
Nyuma y’uruzinduko yagiriye mu gihugu cya Isirayeli, Pastor Desiré Habyarimana aratugezaho hamwe mu hantu yasuye!
Tujya muri Israel, twanyuze mugihugu cya Misiri (cyangwa Egiputa nk’uko bamwe babivuga) kugira ngo tubashe gusura bimwe mu bibanza bivugwa muri Bibiliya, ndetse nk’abigisha b’ijambo ry’ Imana dukunda kwigishaho kenshi.
Twanyuze hejuru y’umujyi wa Alexandria uri hafi y’umurwa mukuru Cairo. Uyu mujyi uzwi muri Bibiliya nk’ahantu habitse amateka ya Bibiliya n’ubwo muri iki gihe utuwe n’Abisilamu. N’ubwo nta Bakristo bakiharangwa, babitse amateka y’imizingo ya Bibiliya, na ba Pawulo bahavugiye ubutumwa bwiza cyane. Ibi byatwigisha ko umuntu abasha gusigarana Imana mu mateka ariko yaraguye.
Iki gihugu cya Egiputa gifite amateka akomeye, kuko sogokuruza Aburahamu yagihungiyemo inzara, ahageze abeshya ko Sara ari mushiki we (Itangiriro 12:10-20). Aha bitwigisha ko kubeshya ari bibi, kuko na Isaka umuhungu we na we yaguye muri uyu mutego, ndetse byafashe ibisekuru 5 kuko Yakobo na we yabeshe se yiba umugisha birakomeza kugera ku bahungu ba Dawidi). Imbuto ubiba uzayisarura ukiri mu isi (Abagalatiya 6:7).
Muzi ko nyuma Yosefu baje kumugurisha mw’Egiputa, nyuma hakaza umuryango w’abantu 70 nk’uko Imana yari yarabibwiye Aburahamu ubwo yasinziraga maze inkongoro zikarya ku bitambo, Imana ikamubwira ko izamuhana urubyaro rwe rugakora uburetwa imyaka 400.
Nyuma twasuye uruzi rwa Nil. Aho ni ho hari ibikari bya Farawo, aho abami ba Egiputa bari batuye. Aho kandi ni ho hari igishanga Mose yatoraguwemo. Ni na ho Mose yakoreye ibitangaza bikomeye, birimo guhindura amazi ya Nil amaraso n’ibindi byinshi.
Twasuye aho Yesu yahungishirijwe, akahamara imyaka 3 igihe umwami Herode yashakaga kumwica (Matayo 2:13-21).
Twakomereje aho Abisirayeli bari batuye i Gosheni, ari na ho bahagurukiye basubira mu gihugu cy’ isezerano barenga miliyoni ebyiri na magana atanu (2,500,000), bagafata inzira y’ubutayu (Kuva 12:37-42). Aho Abisirayeli bari batuye ubu hari Canal de Suez, ni ho amato manini anyura ajya i Burayi.
Twanyuze mu butayu n’imodoka, kugira ngo dusure inzira banyuzemo irenga kilometer 500. Bari intwari cyane, kuko ubu butayu burashyuha kugera kuri dogere 70, kandi iyo hakonje haba munsi ya zeru. Ikindi kandi, nta mazi ahaba. Bo babumazemo imyaka 40. Nyuma twageze mu misozi ya Sinayi ifite ubutumburuke bureshya na metero 2,285. Aha wakwibaza uko bayurira ari amabuye, bakayurira bafite abana, nta mazi yo kunywa. Imana yabakoreye ibikomeye cyane.
Twageze ku nyanjya itukura, aho Isirayeli ihana imbibi n’ibihugu 4 ari byo Jordanie, Arabie Saudith, Iran na Egypte. Aho ni ho twambukiye twinjira muri Isirayeli. Icyo navuga ku nyanja itukura ni uko inyanja ubwayo ntitukura ahubwo bayitiriye imisozi itukura iyikikije, aho niho Abisirayeli bageze bagatungurwa n’Abanyegiputa baje kubagarura imbere yabo hari inyanja ifite ubujyakuzimu bureshya na kilometro 2, hirya hari imisozi ya Sinayi bagira ubwoba, ariko Imana yaberetse igitangaza ubwo yabaciraga inzira muri nyanja bakambuka.
Tuzakomeza kubagezaho ibice bikurikira by’ubutaka butagatifu twasuye mu gihugu cy’amasezerano. Ntuzacikwe…
Inkuru muma photo.
Umujyi wa Alexandria habitse amateka ariko baraguye
Umugezi wa Nil utunze Egiputa yose
I Gosheni ariho Abisirayeli bari batuye
Abafarawo ni uko bambaraga
Ibyo Abisirayeli basize bubatse biracyahagaze
Ubutayu banyuzemo bava muri Egiputa
Imisozi ya Sinayi buriraga ariko Mose yavuganiyemo n’ Imana
Inyanja itukura bambutse ijoro rimwe Abanyegiputa bakayipfiramo
Aha nari nishimiye gukandagira kubutaka bwera


text:
Urubyiruko rwo mu karere ka Rusizi rugize inama y’igihugu y’urubyiruko kuva ku kagari kugera ku karere ruri mu nteko rusange y’iminsi ibiri , yatangiye kuwa 04 Kamena kugera ku wa 05 Kamena 2018. Iyi nteko rusange irabera mu cyumba cy’inama cy’akarere ka Rusizi aho ruri guhabwa ibiganiro binyuranye biganisha ku ruhare rw’urubyiruko mu iterambere ry’igihugu.
Mu ijambo rifungura iyi nteko umuyobozi w’akarere wungirije ushinzwe imibereho myiza bwana NSIGAYE Emmanuel yashimiye urubyiruko umurava bagaragaza aho batuye mu mirenge cyane ko ari bo Rwanda rwa none n’urw’ejo. Abibutsa uruhare rwabo mu kubaka igihugu,anakomeza kubasaba kuba umusemburo w’impiduramatwara mu rubyiruko barwanya ibiyobyabwenge,inda zitateganijwe no gukomeza guharanira iterambere ryabo n’iry’igihugu muri rusange bakura amaboko mu mifuka.
ISHIMWE Ange Astatine umwe mu rubyiruko witabiriye aturutse mu murenge wa Bugarama yavuze ko yishimiye cyane ibiganiro bahawe muri iyi nteko kubera ko hari byinshi yahungukukiye bizamufasha kwihuta mu iterambere no kubera abandi umusemburo
Na none kandi UMUTONI Eliane ushinzwe imiyoborere myiza mu nama y’igihugu y’urubyiruko mu kagari yagize ati ubu nafashe ingamba yo gukumira no kurwanya ibiyobyabwenge kuko byonona haba ubwenge n’umubiri. Niyemeje kandi gushishikariza urubyiruko gukora batikoresheje kuko kubaho neza buri wese agomba kubiharanira


text:
Iki cyifuzo cyazamuwe kuri uyu wa Gatatu, tariki ya 13 Kamena 2018, ubwo abafite ubumuga bw’uruhu bizihizaga Umunsi Mpuzamahanga wabahariwe. Wari ufite insanganyamatsiko ivuga ko “Natwe turi abantu nk’abandi.”
Umuyobozi wa OIPPA, Akimaniduhaye Dieudonné, yavuze ku bibazo birimo iby’ubuzima ariko yitsa cyane ku burezi aho yasabye ko abanyeshuri bafite ubumuga bw’uruhu bakongererwa igihe mu bizamini bya Leta.
Yagize ati “Umuntu ufite ubumuga bw’uruhu ntabona ibintu biri kure n’ibyanditswe mu nyuguti nto, bityo boroherejwe kwicara imbere, bakurikira mwarimu neza. Usanga abanyeshuri basangira ibitabo na bagenzi babo hari igihe batabasha gukurikira neza, twifuzaga ko bajya bafashwa kubona ibitabo byabo.”
Yakomeje ati “Ikindi kintu cy’ingenzi ni ukubongerera igihe mu bizamini bakorera mu mashuri n’ibya Leta kuko kutabona neza kwabo bibatwara igihe cyo gusoma no kwandika. Twifuzaga ko babongerera nk’iminota 30 mu bizamini bya leta ngo bajye barangiza umukoro bahawe.”
Akimaniduhaye yagaragaje ko bakigorwa no kubona amavuta arinda uruhu rwabo bagasaba ko Minisante yaborohereza kuyabona bakoresheje mituweli ndetse no gufashwa kubona urukingo rwa kanseri y’uruhu n’ibindi bikoresho birimo amadarubindi atuma bareba neza. Yanavuze ko no mu kazi badakwiye guhezwa kuko bafite ubumenyi buhagije butuma bahatana ku isoko ry’umurimo.
Imwe mu mbogamizi bafite ni uko amavuta bifashisha asanzwe akoreshwa n’abandi bantu ahenze cyane. Mu mategeko agenga imisoro n’amahoro, RRA iteganya ko ibikoresho bisonerwa umusoro ku nyongeragaciro harimo ibigenewe abafite ubumuga.
Depite Rusiha Gaston yijeje ubuvugizi ku bafite ubumuga bw’uruhu mu kurushaho gushaka umuti w’ibibazo bafite.
Yagize ati “Tuzafatanya n’Inama y’Igihugu y’Abafite Ubumuga n’Ihuriro ry’Imiryango y’Abafite Ubumuga mu Rwanda (NUDOL) kugira ngo ibyo bibazo byose bishyikirizwe inzego zibishinzwe. Ubuvugizi buhoraho ntiburangira. Nta na rimwe uzagera ku byo wifuza 100% ariko ukomeza guharanira uburenganzira bwawe. Nta cyadukorerwa tutabigizemo uruhare.’’
Mu bihugu bitandukanye, abafite ubumuga bw’uruhu bahura n’ibibazo bitandukanye birimo kunenwa muri sosiyete, kwirengagizwa ntibahabwe uburenganzira, abababona nk’imari iganisha ku bukire n’ibindi.
Ku wa 18 Ukuboza 2014, Inteko rusange ya Loni yemeje ko buri wa 13 Kamena buri mwaka, hazajya hizihizwa Umunsi Mpuzamahanga wahariwe Abafite Ubumuga nk’uburyo bwo kurwanya. Wizihijwe bwa mbere mu 2015.
Ku wa 26 Werurwe 2015, Akanama ka Loni kashyizeho Ikponwosa Ero nk’impuguke ishinzwe kwita ku burenganzira bw’abafite ubumuga bw’uruhu. Muri Mutarama 2016, yashyikirije Akanama ka Loni gashinzwe Uburenganzira bwa Muntu imbanzirizamushinga ya raporo ku bafite ubumuga bw’uruhu.
Ibarura ryo mu 2012 ryagaragaje ko abari bafite ubumuga bw’uruhu bari 1024, imibare yiyongereye nubwo nta mishya irakusanywa. Nta mibare irakusanywa igaragaza abari mu mashuri yisumbuye bategereje gukora ibizamini bya Leta mu byiciro bitandukanye.


text:
Dufatanyije gufasha abatishoboye,twasana imitima ya benshi.
Kuri uyu wa gatandatu tariki ya 9 Ukuboza 2017 kuva saa tatu za mugitondo kugeza saa sita(12h00), ku rusengero” King Jesus Faith Church Rwanda” ruri mu mudugudu wa Mubuga ya mbere, Dorcas Legacy Organization yateguye igikorwa cyo kuremera abatishoboye bo mu kagari ka Masoro,umurenge wa Ndera ho mu karere ka Kicukiro.
Dorcas Legacy Organization ni umuryango wa Gikristo ufasha abatishoboye barimo: abapfakazi,abatandukanye n’abo bashakanye,ababyariye iwabo,abana b’abakobwa barera barumuna babo bakabafasha kubona ibikoresho nkenerwa mu buzima bwabo bwa buri munsi.
Umuryango Dorcas Legacy Organization ushishikariza abantu bose bafite umutima utabara gufasha abo batishoboye kubona ubwishingizi mu kwivuza(Mituel de Sante),imyambaro,ibiribwa,ibikoresho by’isuku,ibikoresho by’ishuli ku bana babo,kubabonera imashini zidoda imyenda n’ibindi.
Uyu muryango kandi ukaba usaba abumva bafite umutima wo gufasha no kubashyigikira muri iki gikorwa cy’urukundo kuza kwifatanya nabo kuri uriya munsi wavuzwe haruguru cyangwa utabasha kuhagera ukaba wakohereza ubufasha bwawe.
Ku bindi bisobanuro wahamagara Kamanzi Francoise kuri nimero zikurikira:0788525265 cyangwa 0725966157
Dufatanye gukora umurimo w’Imana nk’uko, Ijambo ry’Imana ribidukangurira: Yakobo 1:27
Bagira igihe cyo kwirirwa basenga
Nyuma yo kwigisha bishira mu matsinda yo kwiteza imbere
Abakijijwe barabatizwa
Bahabwa inyigisho z’ isanamitima
Bamwe muribo batangiye kwigishwa imyuga


text:
Posted at 5:01 am by Aline Nzabonimpa, on May 15, 2018
Ntugihabwa intebe mubandi bagabo ngo mwungurane ibitecyerezo, ibyo uvuze ntagaciro bigihabwa muri rubanda, mbese murugaga rw’abitwa abagabo ntucyibarirwamo yemwe hariho nabasigaye bakwita Continue reading →
Posted at 3:30 am by Aline Nzabonimpa, on May 1, 2018
Ndakubona ntukirya ntukiryama, uricara ubunza imitima, mbese urahangayitse bikomeye! ntuhangayikishijwe n’amashuli yawe, ntuhangayikishijwe n’akazi wifuza kuzakora ndetse n’uko uzakageraho, ntarubyaro uhangayikiye kuko uracyari ingaragu, ahubwo uhangayikishijwe n’igituma Continue reading →
Posted at 2:30 am by Aline Nzabonimpa, on March 28, 2018
Ntunyumve nabi sindukunda kuko rudutwara abacu dukunda, sindukunda kuko rudutera igikomere kizahoraho iteka, ahubwo ndukundira ko ruturinganiza!! Ese Continue reading →
Posted at 4:15 pm by Aline Nzabonimpa, on March 22, 2018
Ako kanya ahita asohoka hanze n’imvura yari ikigwa azana inkoni ngirango ni imikino ati ryama vuba nti oya aba ankubise iya mbere, iya kabiri ,iya gatatu amarira aragwa, aba aransunitse ngwa ku buriri ati kuramo ijipo ndanga aba arayishishimuye ayivanyemo. Continue reading →
Posted at 1:28 am by Aline Nzabonimpa, on March 8, 2018
Reka ntangire nkubwira ko uri umunyembaraga kandi ko uri intwali!! Umunsi kumunsi ugomba kurwana intambara yo kwerekana ko nawe ugomba icyubahiro kandi ko ushoboye gukora ibihambaye. Rimwe narimwe uzagera aho uterwa ipfunwe Continue reading →
Posted at 2:30 am by Aline Nzabonimpa, on February 20, 2018
Ntago nibuka neza umunsi twamenyaniyeho bwambere gusa icyo sicyo cyangombwa, icyingenzi ni uko twamenyanye. Imyaka yarahise indi irataha, gusa uwo namenyanye nawe mumyaka cumi n’indi itambutse aracyari wawundi, aracyari Continue reading →
Posted at 6:11 pm by Aline Nzabonimpa, on February 9, 2018
Ntago narinziko kuba mwiza bisaba gushyirwa ku imetero bagapima uburebure bwanjye, sinarinziko kuba mwiza bisobanura kuba ntarengeje ibiro runaka! Harya urwo rugero fatizo Continue reading →
Posted at 5:05 am by Aline Nzabonimpa, on February 7, 2018
Nanjye naramusubije nuko mubwira izina rya data niko kumbwirako baziranye kuva cyera kandi ko banakorana. Muri ako kanya yahise afata telephone ye numva ahamagaye umugore ariko aratujijisha avuga ikigande kugira ngo.wenda tutabyumva…yahise asohoka ikigo nuko aratubwira ngo araje.. Continue reading →
Posted at 5:02 am by Aline Nzabonimpa, on February 7, 2018
Nanubu sindamenya nimba wari umunsi w’ ibyishimo cyangwa w’ akababaro, hari nubwo ntajya nemera ko byabayeho kugirango nirinde gutecyereza cyane ndetse no kwibaza ibibazo byinshi. Continue reading →
Posted at 4:43 am by Aline Nzabonimpa, on February 2, 2018
Harya ngo nimba Claire agiye gushyingirwa bivugako nanjye ngomba kumukurikira? Harya ningombwa ngo ujye uhora unyibutsa ko abo twakuranye bose abana babo bamaze kuba bakuru njye nkaba ngiye guhera Continue reading →


text:
Bamwe mu baturage biganjemo abasheshakanguhe bo mu kagari ka Gakomeye mu murenge wa Mareba y’akarere ka Bugesera twasanze mu isantire yitiriwe iy’ubugande bavugako mu mabyiruka yabo umuco wo kuvumba wari mwiza avuga ko ku gihe cyabo bavumbaga uwabaga wenze yasurwaga n’abaturanyi akabazimanira
Icyakora uko iminsi igenda indi ikaza kuvumba ngo bigenda bicika abasaza n’abakecuru b’aha i Bugande bamwe bati ibivumbwa ntabyo abandi bati ni urukundo rwakonje kuko ngo n’uwenze cyangwa uwasuwe n’inshuti ikamutura usanga yabiryamyeho


text:
Yabigarutseho ubwo yatangarizaga Abanyarwanda uko igihugu gihagaze, igikorwa cyafunguye Inama y’Igihugu y’Umushyikirano ibaye ku nshuro ya 15, yatangiye kuri uyu wa Mbere muri Kigali Convention Centre.
Perezida Kagame yashimiye abayitabiriye, avuga ko ibitekerezo batanga ari byo bituma iyi nama igira agaciro, ikaba ari umwanya wo kuganira ibirebana n’igihugu byose no gusuzuma uko gihagaze.
Yakomeje agira ati “Nta gushidikanya ko igihugu cyacu gikomeje gukomera mu kwiyubaka kandi ibyo bigashingira no ku mbaraga ubwo bumwe buturukamo, ubumwe bumaze gukomera. Ibi twabyishimira rero.”
“Ariko binavuze ko dushobora no gukora neza kurushaho, ndibwira ko twanatangiye gukora ku bintu bimwe na bimwe by’ingenzi kandi bya ngombwa, kugira ngo tugeze u Rwanda rwacu ku rundi rwego.”
Ubuhinzi n’ubworozi bwifashe neza
Perezida Kagame yavuze ko urwego rw’ubuhinzi rwazamutse cyane muri uyu mwaka ugereranyije n’umwaka ushize nubwo hatabuzemo ibibazo bitandukanye.
Yakomeje agira ati “Ubuhinzi bwari bumaze igihe butiyongera ariko muri uyu mwaka umusaruro ubuturukamo wiyongereye ku gipimo cya 8%, nubwo habayemo ibibazo bitandukanye birimo twa dukoko twona ibihingwa nk’ibyitwa Nkongwa idasanzwe. N’izuba ryaravuye igihe kirekire mu bice bimwe by’igihugu.”
“Imbaraga z’abaturage ni zo zatumye habamo iyi mpinduka, ndagira ngo mbibashimire kandi mbasabe gukomereza aho.”
Perezida Kagame yanavuze ko ku bufatanye bw’inzego za leta bwatumye ibihabwa abahinzi bibageraho ku gihe binagabanya ruswa yabigaragaramo, kuhira imyaka na ko kukaba kwarafashije muri uko kongera umusaruro.
Yakomeje agira ati “Twafashe icyemezo cyo gushora imari mu gutunganya imbuto kugira ngo twongere agaciro k’ibyo duhinga kandi tugabanye gutegereza izivuye hanze akenshi tutakwizera ko zizaboneka uko tubishaka cyangwa zizabonekera igihe.”
“Birashimihije kubona abana bacu barangiza amashuri baratangiye kwihangira ibyo bakora, cyane cyane ndetse mu bijyanye no kwihangira imirimo, mu bucuruzi bushingiye kuri ubwo buhinzi. Ndashishikariza n’urundi rubyiruko gutekereza ku mahirwe ari muri uru rwego.”
Ubukungu burazamuka neza
Perezida Kagame yakomeje agira ati “Mu 2017 twandikishije ishoramari rishya n’irindi rijyanye n’ibikorwa remezo, hari inganda za miliyari $1.5. Aha harimo Ikibuga Mpuzamahanga cy’indege cya Bugesera twamaze igihe kirekire dufite mu byifuzo kigasa n’icyananiranye gutangira, ariko ubu ibintu biragenda neza, ubu kirimo kirubakwa.”
“Ingamba zo guteza imbere ubukerarugendo bushingiye ku nama zibera mu gihugu zatangiye gutanga umusaruro, uyu mwaka u Rwanda rwakiriye inama 169. Birumvikana byazaniye amahoteli n’indege zacu, abashyitsi ibihumbi byinshi.”
Yanakomoje no ku bijyanye no kongera ibicuruzwa bikorerwa imbere mu gihugu, ingamba zashyizwemo zikaba zibyara umusaruro.
Yakomeje agira ati “Ibicuruzwa twohereza mu mahanga byiyongereye ku kigero cya 50%, ibyo dukura hanze byo byagabanutse kuri 3%. Icyuho hagati y’ibyo dutumiza n’ibyo twohereza cyagabanutse ku kigero kirenga 20%”
Yakomeje avuga ko muri uyu mwaka hahanzwe imirimo 8000 mu nganda, ndetse hakaba hakomeje gukoreshwa izindi mbaraga mu guhanga imirimo myinshi.
Yavuze ko agaciro k’amabuye y’agaciro ubu karuta ak’ibindi bicuruzwa u Rwanda rwohereza mu mahanga ubikubiye hamwe, hashingiye ku mbaraga zashyizwe mu kongerera agaciro amabuye y’agaciro mbere yo kuyohereza mu mahanga.
Yanijeje abanyenganda ko nubwo amashanyarazi yiyongereye, leta izakorana n’abashoramari mu gushyiraho igiciro kidahenze, ikazunganira ingo z’abatishoboye ngo babashe kubona amashanyarazi.
Biteganyijwe ko muri uyu mushyikirano hazaganirwa kuri gahunda ya leta y’imyaka irindwi, bikazaba intangiriro yo kugeza igihugu ku ntego yo kuba igihugu cy’ubukungu bwisumbuye mu mwaka wa 2050.
Kwisuzuma bikwiye guhoraho
Perezida Kagame yavuze ko kumenya uko igihugu gihagaze bidakwiye kuba igikorwa kiba rimwe mu mwaka ahubwo ari isuzuma rikwiye guhoraho, abanyarwanda bakajya bibaza ibibazo bitandukanye.
Yakomeje agira ati “Iterambere tuvuga tugomba kwibaza niba rigendera ku muvuduko twifuza cyangwa ukwiye. Tugomba no kwibaza niba dukora ibishoboka byose biri muri ubwo bushobozi dufite, cyane cyane dushyize imbere imibereho y’abanyarwanda bacu, bose nta wusigaye inyuma.”
Yahise anavuga ko hakenewe impinduka mu ireme ry’uburezi, hakarebwa niba uburezi butanga ibikenewe ku isoko, buzatuma intego u Rwanda rugera ku ntego rufite.
Yakomeje agira ati “Uburezi bugera kuri bose, burera neza, bujyana n’ibihe tugezemo, bikerekana niba abantu tubaha ubumenyi, ubushobozi, ibyangombwa kandi bifasha mu gutwara igihugu cyacu imbere bishingiye ku kuba cyubaka ubukungu bw’urwego rwo hejuru.”
“Dushobora gutangira dusuzuma ndetse n’ubushakashatsi niba bukorwa mu ikoranabuhanga, bukoresha ibigezweho, tugashyiraho gahunda y’ibikorwa ibereye ibyo byose twifuza ndetse n’uburyo tubayeho.”
Yavuze ko u Rwanda rwahanganye n’ibibazo byinshi kandi biremereye ndetse bimwe mbere byasaga n’aho bidashoboka, ariko byose igihugu cyagiye kibinyuramo gikomeza kwiyubaka, cyane ko buri mwaka kiba cyiyongera imbaraga.
Yakomeje agira ati “Ntidukwiye kwibwira ko ibyo tugeraho ari byinshi, ko ibyo tugeraho bigenda bigaragara ko ari byiza, ko ibyo twagezeho n’ejo hacu dushaka, ari uko bizahoraho, tudakoze ibishoboka byose ngo tubirinde ndetse biduhe amahoro n’umutekano no gukomeza kubakira aho ngaho, ngo twubake ibindi bisanga ibyo dukora bifite uburambe.”
Umukuru w’igihugu yanashimiye inzego z’ubuzima zubatse ubufatanye n’abafatanyabikorwa mu guhangana n’indwara zitandukanye, ubu zikaba zigeze ku rwego rwo guha Abanyarwanda ubuzima bwiza.


text:
Agahugu umuco akandi umuco, ariko umuco w’abaturage bo mu bwoko bw’aba Ovahimba n’aba Ovazimba bo mu gace k’Amajyaruguru ya Namibia wo uratangaje ndetse unatera benshi bawumvise kuwibazaho. Abaturiye aka gace mu muco wabo mu byo kwakiriza umushyitsi w’igitsinagabo harimo kumuha nyirurugo [umugore] akamugusha neza mu buriri cyangwa bakamuha umukobwa ukuze mu bo muri uryo rugo.
Aka gace k’Amajyaruguru ya Namibia gatuwe n’abaturage basaga ibihumbi 50, abagore baho bakora imirimo iciriritse yo mu rugo nko kwita ku nka bakazikama, bakarera abana babo, n’utundi turimo two mu rugo mu gihe abagabo n’abasore bakora imirimo yo guhiga, aho bajya ku muhigo bakaba bamarayo iminsi byinshi batarahiguka.
Abakobwa bo mu miryango y’aba Ovahimba n’aba Ovazimba barongorwa n’abasore bashimiwe n’ababyeyi babo, ubwo baba bari mu kigero cy’ubugimbi.
Umuco wihariye w’abantu batuye muri aka gace, ugaragarira na none mu myambariye yabo aho usanga biyambarira utuntu bakinga ku myanya y’ibanga gusa, maze ahandi hose hagasigarira aho, yaba ku bakobwa cyangwa basaza babo.
The Guardian dukesha iyi nkuru ivuga ko abantu bo muri ubu bwoko bakira umushyitsi ku buryo budasanzwe, aho iyo ’umugabo abagendereye, nyir’urugo ashobora kumuha umugore we akamuraza, cyangwa se akamushakira umukobwa mwiza mu bakobwa be akarara amugusha neza.
Iki kinyamakuru gikomeza kivuga ko iyo hari umuryango ubonye umushyitsi w’umugabo, ngo nyir’ urwo rugo [umugabo] ahita ajya kuryama mu kindi cyumba maze agaha ikaze umushyitsi akamwemerera kumarana ijoro ryose n’umugore we.
Iyo uru rugo rudafite ikindi cyumba nyir’urugo yararamo mu gihe abonye umushyitsi, ngo iryo joro aba agomba kurara hanze kugira ngo ahe rugari umushyitsi wabagendereye kugira ngo azatahe yishimye.
Abagore bo muri ubu bwoko nta ruhare na ruto bagira mu gufata imyanzuro cyane cyane iyo kubarazanya n’abashyitsi b’abagabo babagendereye, gusa ngo umugore yemerewe kwanga gutera akabariro n’uwo mushyitsi ariko ngo ntaba yemerewe kwanga ko baryama ku buriri bumwe.


text:
Ubugome bw’indengakamere yakorewe muri Jenoside ntibwatumye yiheba- Ubuhamya
Umulisa Christine (Izina yahawe muri iyi nkuru), ni umubyeyi wo mu Murenge wa Shyogwe mu karere ka Muhanga, warokotse Jenoside yakorewe Abatutsi mu 1994. Ahamya ko inzira y’umusaraba yanyuzemo, aho yakubiswe, agasambanywa inshuro nyinshi ndetse akanandura SIDA, bitatumye yiheba burundu.
Mu gihe cya Jenoside Umulisa yari afite imyaka 19, yabanaga na nyina ndetse n’abavandimwe be, ariko ubwicanyi butangiye baratatanye, ni ko gutangira inzira y’umusaraba yahuriyemo n’ibibi byinshi ariko ku bwa Nyagasani Inkotanyi ziramurokora.
Uyu mubyeyi w’abana babiri ubu ari aho arakomeye, ubu bukaba ari ubuhamya bw’inzira y’inzitane yanyuzemo.
Ibitekerezo ( 1 )
Inzira yanyuzemo zirakaze ariko reta yakomeza kumusimbagiza imana ikomeze kumubahafi


text:
Akarere ka Gisagara ni kamwe mu turere tugize u Rwanda kakaba gaherereye mu Ntara y'Amajyepfo, gafite Imirenge 13, utugali 59 n’Imidugudu 524. Kimwe n’utundi Turere Akarere ka Gisagara gafite Umutwe w’Intore witwa IMBANZABIGWI ukagira icyivugo cy’Ubutore cy'“ISONGA MU KWESA IMIHIGO” kuko ni ko Karere ka mbere kegukanye igikombe cya mbere cy'imihigo.
Mu rwego rwo guhindura imyumvire y’Abanyarwanda batuye Akarere ka Gisagara hagamijwe kwihutisha iterambere hashyizwe imbaraga mu gutangira gutoza Abanyarwanda mu byiciro bitandukanye batozwa Indangagaciro na Kirazira z’Umuco nyarwanda, hakaba haranatangijwe Itorero ku rwego rw'Akarere, Imirenge, Umudugudu, mu mashuri ndetse hanakurikiranwa by'umwihariko Intore z’Abanyeshuri barangije Amashuri atandatu yisumbuye.
Turishimira umusaruro wagezweho n’Intore mu byiciro bitandukanye, twavuga nko mu mibereho myiza Intore z’Abajyanama b'Ubuzima bafashe iyambere mu gukangurira Abanyarwanda gahunda z’Ubwisungane mu kwivuza, kuboneza urubyaro, isuku n’ibindi.
Turishimira umusaruro w’Intore za CPC’s mu kubumbatira umutekano w’Abanyarwanda,
Mu mitangire myiza ya serivisi turashimira cyane Intore z’abayobozi b’inzego z’ibanze.
Reka dushimire Leta y’Ubumwe bw’Anyarwanda yo yatekereje kugarura Itorero ry’Igihugu nk’umuti uzihutisha guhindura imyumvire hagamijwe kwihutisha iterambere. Ntitwasoza tudashimiye abafatanyabikorwa batandukanye, inzego z’umutekano, abatoza, n’abandi bose ku nkunga baduteye yaba iyi ibitekerezo cyangwa iy'ibikoresho yatumye dushobora gushyira mu bikorwa uko bikwiye gahunda y’Itorero ry’igihugu. Turashimira kandi intore zose uruhare zagaragaje mu kwihutisha iterambere, by’umwihariko turashimira komite z’intore uruhare rwazo mu guhuza ibikorwa.


text:
Ni izina ryandikwa mu buryo butandukanye, bamwe bandika Guillaume, Guillermo, Liam, Wilhelm, Will, Willem,Willie, Willy, Wöllem, Wullem na Wum.
Bimwe mu biranga ba William
William ni umuntu ugira ibakwe, uhora afite ibintu ahugiyemo kandi wanga kwicara ntacyo arimo gukora.
Akunda ko ibintu byose arimo biba biri ku murongo ndetse aba yifuza ko ibyo ashaka aribyo n’abandi bakora, ibyo bituma agirana amakimbirane n’abantu kuko akenshi siko bigenda.
Ni umuntu wanga amagambo ; ntiyihanganira abica ibintu nkana cyangwa bitwaza ibyo ari byo byose.
Ni umuntu ukundwa, usanga agira inshuti nyinshi n’iyo we yaba atazikunda. Akora ibintu mu buryo bwihariye ku buryo ari cyo abantu baba bamuziho.
Iyo yagukunze,William ntiwapfa kumucika kuko arihambira kandi agakora ibishoboka byose ngo umwibonemo. Aba ashaka umugore uganira, utekereza akareba kure ku buryo na we yamuvuguruza.
Usanga ba William batinda gushaka kuko si kenshi ahita abona umukobwa ufite icyarimwe ibintu amwifuzaho.Ni umuntu uba utandukanye n’uburyo agaragara inyuma, ushobora kubona asa n’umutesi nyamara akarishye.


text:
Amasakoshi y’ibihe by’imvura
Mu gihe cy’imvura umuntu agomba guhindura imyambarire akagira ibyo areka,yaba imyenda amasakoshi n’inkweto byose bigahinduka,ni nayo mpamvu tugiye kureba amwe mu masakoshi ushobora gukoresha mu gihe cy’imvura nk’iki turimo,niba uziko ushobora kuza kunyagirwa cyane cyane ku bantu bajya ku kazi buri munsi kandi badafite imodoka zabo bagendamo.
Isakoshi ifite uruhu rwozwa n’amazi ntigire icyo iba ,ni imwe muzo wakoresha mu bihe nk’ibi by’imvura.
ushobora kandi kugendana isakoshi ifite uruhu rwa kwire,nayo ntacyo yakorwaho n’imvura n’ubwo wanyagirwa.
Hari nanone amasakoshi usanga afite uruhu rubengerana,nayo ikaba yajyaho amazi ntiyengirike,iyo ushobora kuyikoresha mu gihe cy’imvura.
Hari kandi amasakoshi usanga inyuma agaragara nk’isashi,naho imbere harimo ububiko bwayo busanzwe,maze iyo sashi ntibe yakorwaho n’imvura
Aya niyo masakoshi ushobora gukoresha mu bihe nk’ibi by’imvura ukazahindura mu gihe yagabanutse.
Nziza Paccy


text:
UMUKOBWA KAZUBAZUBA AKIZWA N’AGASIGA K’IMANA
Kera habayeho umugabo. Ashaka umugore babyarana umwana umwe w’umukobwa, bamwita Kazubazuba. Biratinda, uwo mugore arapfa. Apfuye, umugabo azana undi mugore. Umugore ngo ahagere ntiyabyara. Atangira kwanga Kazubazuba kuko yari mwiza cyane, kandi atari uwe. Nuko akajya amuvunisha imirimo. Kazubazuba amaze kuba inkumi, ise akajya amutuma kugemurira amata iwabo wa nyina. Mukase akabyemera ku itegeko ry’umugabo we ariko we atabishaka. Bitinze yigira inama yo kuzicisha uwo mwana kuburyo umugabo we azapfa atabimenya.
Umunsi umwe, Kazubazuba agera ahantu h’amayirabiri agemuye amata. Nuko haza agasiga, karamubwira kati: yewe Kazubazuba we, uranyure mu nzira y’igisibe, inzira nziza abanzi bayigutegeyemo. Umwana anyura mu nzira agasiga kamweretse. Atashye, mukase aratangara, akubita agatoke ku kandi ati: urabeshya nzashirwa nkumvishije. Umukobwa bugacya arongera aragemura. Nanone agasiga kamubwira inzira anyuramo abanzi batamutegeyemo. Bimaze iminsi mukase abaza abo yaguriye igituma bataramwica. Abandi bati : ni wowe utamwohereza. Ati : ihorere, ejo nzamwohereza. Bukeye nanone umwana aragenda. Ageze mu mayirabiri, agasiga karaza kati : waramutse, waramutse yewe Kazubazuba ! Nawe ati : naramutse yewe wa gasiga we. Kamubwira inzira abanzi batamutegeyemo. Undi munsi agasiga karamubwira kati : umare kabiri utagemura, kuko nzaba ntahari ngo nkuyobore. Nzaba nazindutse. Bukeye mukase amwohereje kugemura, Kazubazuba aranga. Mukase aramuhata, undi apfa kwiyahura. Agiye agwa mu gico cy’abishi mukase yamuteze, baramwica.
Agasiga kagarutse, kabunga hose, karamubura. Kagiye kubona kabona aho ibindi bisiga biri. Karahajya. Kahasanga amagufa ya Kazubazuba. Ibisiga byaramuriye, byaramumaze kera. Agasiga gafata amagufa, karayaterateranya, Kazubazuba karamuzura. Ubwo se yari yarayobewe aho umwana we yagiye. Agasiga kamaze kumuteranya, kamushyira nyinawabo. Kamutekerereza uko mukase yamwicishije. Kati : none nguyu. Uzahamagare se w’uyu mwana na bene wabo bandi, n’abo mu muryango w’iryo shyano ryamwicishije, maze ubibatekerereze. Hanyuma umuzane umubereke nawe yivugire.
Nuko uwo mugore, nyinawabo wa Kazubazuba, akoranya iyo miryango yose. Bamaze kugera aho abatekerereza uko mukase yicishije uwo mwana, akaza gukizwa n’agasiga. Ako gasiga k’Imana kari karabanje kujya kamwereka inzira abanzi bamutegeragamwo. Hanyuma naho amariye gupfa, kakaza ku muzura. Ababyumvise bose barumirwa, bumva ko ako kanyoni atari agasiga gasanzwe ahubwo ko ari intumwa y’Imana. Kuko ariyo irengera abantu bose batagira kivurira. Uwo mugore w’inkozi z’ikibi baramwica. Basigara basingiza Imana yo mwungeri w’ impfubyi.


text:
Mu gace k’amajyaruguru ashyira uburengerazuba bw’u Rwanda,bagiraga umuco wo gusubiriza amaguru abandi bita gusubya amaguru aho umugeni wabaga yaraye ashyingiwe bwacyaga asubira iwabo bakamuha impamba ajyana iwe ndetse bikaba byanarenga ubugira kabiri agenda agaruka, icyakora ngo kuri ntibikibaho cyane.
Kuba hari imiryango yaturukaga kure ije gutaha ubukwe kubera uburebure bw’urugendo ikaba yahagera ubukwe bwararangiye ibi byatumaga intwererano bari bazaniye umugeni zishyikirizwa aho avuka, nabo nta kindi bakoraga uretse kumutumaho ngo agaruke kubaramutsa bakaboneraho kumuha izo ntwererano ze zabagezeho, ndetse uko zikomeza ziza nawe akaba ariko akomeza kugaruka nk’uko aba baturage bo mu murenge wa Gahunga mu karere ka Burera babibwiye TV na Radio one.
Icyakora n’ubwo aba bemeza ko uyu muco wari ingenzi mu gutsura umubano n’imiryango no gushyigikira urugo rushyashya banavuga ko urimo kugenda ukendera, intandaro yabyo bakayishinja ubukene ngo butuma intwererano zisigaye ziba nke ku buryo intwererano za nyuma y’ubukwe atari henshi zikigaragara.
Ariko kandi n’ubwo batunga agatoki ubukene nka nyirabayazana wo gucika k’uyu muco wo gusubiriza amaguru cg gusubya amaguru nk’uko hari no mindi bice babyita batyo, hari n’abandi batunga agatoki iterambere kuko ntawe bigipfa kunanira gutaha ubukwe aho yaba ari hose kuko ingendo zorohejwe, ikindi kandi no kuba gutwerera bitagisaba kubonana amaso ku maso umuntu ashobora no gutwerera atavuye aho ari dore ko ngo abenshi intwererano basigaye bazitanga mu mafaranga ubasha kwakira aho uri hose ndetse n’igihe cyose.


text:
Umunyamabanga wa Leta ushinzwe amashuri abanza n’ayisumbuye muri Minisiteri y’uburezi, Dr Isaac Munyakazi, yabwiye IGIHE ko abarimu batabyize bahabwa amahugurwa, hakifashishwa n’abarangije mu mashuri nderabarezi no muri kaminuza.
Yagize ati “Dufite gahunda yo guhugura abarimu duhereye kuri za Kaminuza twashyizeho zigenda zitanga impamyabumenyi z’uburezi, ku buryo buri mwaka babasha gusohora abarimu benshi bujuje ibyangombwa.”
“Ariko no mu mashuri abanza hari amashuri nderabarezi na Koleji y’Uburezi ku buryo zigenda zisohora abarimu benshi ku buryo usanga bitanga icyizere ko mu myaka nk’ibiri iri imbere, dufite gahunda yo kuba twarangije ikibazo cy’abarimu bigisha badafite impamyabushobozi z’uburezi.”
Ishami ry’umuryango w’abibumbye ryita ku burezi n’umuco, UNESCO, mu 2016 ryatangaje ko u Rwanda ruri mu bihugu bizaba byarageze ku bipimo fatizo mu burezi cyane ibirebana no kugira abarimu bashoboye kandi babihuguriwe nibura mu 2030.
Mineduc ivuga ko mu barimu 39317, abagera 1022 bangana na 2.6% batize kwigisha ndetse batanabihuguriwe.
Ni mu gihe mu mashuri yisumbuye, abarimu 1119 mu 22322 bangana na 5%, badafite ibisabwa ngo bakomeze kwigisha.
Minisitiri Munyakazi avuga ko bose bazahabwa ubushobozi mu byo batujuje ubundi ikibazo kigakemuka burundu.
Mu mpera za 2017 Minisitiri w’Intebe Dr Edouard Ngirente yijeje abadepite ko abarimu bigisha mu mashuri yisumbuye bafite dipolome y’amashuri yisumbuye gusa, bazagenda basimbuzwa cyangwa bajyanwe kwiga amasomo arimo ubumenyi mu byo kwigisha.


text:
Sobanukirwa abantu Imana idashaka ko bakubera inshuti
Mu buzima bwa buri munsi dukwiye kugira ibintu twemera cyangwa twangira ko biza mu buzima bwacu kuko bishobora kutwangiriza imibereko yacu. Kimwe n’ibindi byose dukwiye kwirinda abantu bamwe na bamwe twita inshuti kuko bashobora kugira uruhare mu guhindura ubuzima bwacu ndetse n’umubano wacu n’Imana ukangirika, niyo mpamvu dukwiye guhitamo inshuti zidufasha gukomeza urugendo rugana Imana.
Bibiliya itubwira neza ko tugomba gukoresha ubwenge mu guhitamo abakwiriye kuba inshuti zacu. Abakristo bakwiriye gucunga neza bakagenzura inshuti babana,basangira ,bagendana kugira ngo hato batonona ingeso zabo, bigatuma Imana ibarakarira.
“Ntimuyobe,kwifatanya n’ababi konona ingeso nziza”. (1 Abakorinto15:33).
Imana itwereka uko dukwiye kwitwara n’inshuti dukwiye kugira,ishaka ko umuntu agendera mu nzira itunganye,akirinda kugendera mu nzira y’abanyabyaha. kandi ikaduhishurira ko uwishimira amategeko ye icyo yakora cyose kimubera cyiza. Zaburi 1.
Ibi biratwereka ko iyo tugize inshuti mbi cyangwa tukazisanga,ntakindi bibyara uretse gukora ibyaha ,bikabyara n’ukwicuza gukomeye, no kugomera amategeko y’Imana.
Kugirango tubashe guhitamo inshuti nziza zizadufasha gutinya Imana,hari abantu Imana itubuza ku bakwiriye kutubera inshuti :
1.Abagome
Abagome ni abantu baba mu byaha,badakunda bagenzi babo ndetse ntibubahe cyangwa ngo batinye Imana. Imana ikangurira abakristo kwirinda abagome kuko ari abantu bariganya kandi bakaba intumwa z’ibinyoma.
“Bene abo ni intumwa z’ibinyoma, ni abakozi bariganya bigira nk’intumwa za Kristo. Kandi ibyo si igitangaza kuko na satani ubwe yihindura nka marayika w’umucyo. Nuko rero ubwo bimeze bityo,ntibyaba igitangaza kugirango abakozi be na bo bigire nk’abakozi bagabura ibyo gukiranuka,iherezo ryabo rizahwana n’imirimo yabo”.2 Abakorinto 11:13-15
2.Abanyamagambo
Abanyamagambo ni abantu badashobora gutuma iminwa yabo irekera kuvuga ibintu byangiza abandi, barabeshya kandi baharanira kugera kubantu benshi.
“Imburakamaro igambirira ibibi,kandi ururimi rwayo rwotsa nk’umuriro.Umuntu ugoreka ukuri aba abiba intonganya, kandi uneguranira mu byongorerano atandukanya inshuti z’amagara.Umunyarugomo yoshya umuturanyi we kandi akamunyuza mu nzira idatunganye.Uwica ijisho aba atekereza iby’ubugoryi,agahekenya amenyo agirango asohoze ibibi.”Imigani 16:27-30
Imana isaba abantu bayo kwirinda abanyamagambo ,ikavugako ntakindi kiba kibagenza uretse gutandukanya inshuti z’amagara.
3. Abanyagahararo
Hari abantu bigira inshuti n’abandi ntakindi babakurikiyeho ahubwo babashakaho inyungu,kumenyekana n’ibindi.
Aba bantu bakunze kugaragara nk’abitonze cyangwa abanyabuntu ariko mu by’ukuri atari uko bari mu bisanzwe ahubwo bagenzwa no gushaka inyungu binyuze mubandi.
Aba bantu bahinduka vuba kuko ni abantu bashobora no gutandukana n’inshuti zabo iyo hari amahirwe abonetse.
Imana rero isaba abakristo kuba maso kureba neza inshuti bafite niba ntakindi cyizigenza kugirango mudatandukanywa n’ibidafite agaciro imbere y’Imana bagasa nka Yuda wagambaniye umwami we Yesu Kristo ku biceri 30 gusa.
“Ni ukuri mwafindira impfubyi,n’inshuti mwayigura.Yobu:6:27.
Bakristo kugira inshuti n’ibyiza kuko zigufasha gukomera muri uru rugendo ariko birakwiye ko dushaka inshuti nziza zidufasha gusohozanya uru rugendo rugana ijuru. Bibiliya itubwirako inshuti zikundana ibihe byose kandi umuvandimwe avukira gukura abandi mumakuba.(imigani17:17).Inshuti nziza murasangira ntigucure, mwagendana ntigusige , mwaganira ntikuvemo,wapfa ikakurerera.twese kwifuze kuba inshuti nziza.


text:
Uko imyaka ishira indi igataha, niko iterambere rigenda rihindura byinshi mu mibereho no mu muco gakondo w’abanyarwanda, aho usanga hari bimwe mu bikoresho gakondo bizwi na bacye nabwo biganjemo abakuze, ugasanga hari n’amagambo akomerera cyane abanyarwanda batari bacye nyamara ari ayo mu rurimi rwabo kavukire. Nyamara hari bana bato cyane, bazi cyane ibijyanye n’umuco, kuburyo babyeretse ababyeyi n’abayobozi batandukanye bakanyurwa nabyo, bagasaba ko byanashyigikirwa.
Mu mudugudu wa Kabasanza, mu kagari ka Gihara ko mu murenge wa Runda mu karere ka Kamonyi, ni hamwe mu duce turi mu nkengero z’umujyi wa Kigali, ahp usanga hagaragara nk’aho umujyi wagiye wagukira. Ni agace gatuwe ahanini n’abahoze bari mu mujyi wa Kigali, bakomeza kuhimukira bakahubaka amazu agezweho. Bishobora gutangaza benshi kumva umwana wo muri aka gace ufite imyaka iri hagati y’8 na 12, asobanukiwe umuvure, inzindaro, kwenga, ingasire, urusyo, umutozo, injishi n’ibindi bizwi cyane mu muco gakondo w’abanyarwanda.
Ku Cyumweru tariki 30 Nyakanga 2017, ishuri riherereye muri aka gace ryitwa Top Care Academy School, ryakoze ibirori byari bijyanye no gushyigikiriza abanyeshuri indangamanota zabo z’igihembwe cya kabiri. Muri ibi birori, abanyeshuri bo mu mashuri abanza n’ay’incuke bagaragaje ubuhanga budasanzwe mu masomo yabo asanzwe ababyeyi barabishima, ariko bageze ku bumenyi buhambaye bafite mu bijyanye n’umuco gakondo ababyeyi birabarenga, abayobozi bari bahari barimo n’abashinzwe iterambere ry’uburezi bashimangira ko ari intambwe nziza ikwiye gushyigikirwa n’inzego ziteza imbere uburezi ariko n’izishyigikira iterambere ry’umuco zikabigiramo uruhare.
Aba bana bagaragaje ubuhanga bafite mu kubyina imbyino gakondo
Muri ibi birori, abana bari bazanye umuvure, inshinge n’ibitoki maze berekana uko abanyarwanda bengaga, bafata isekuru n’umuhini berekana uko basekuraga, bafata igisabo babuganizamo amata berekana uko bacundaga, bafata urusyo n’ingasire berekana uburyo gusya byakorwaga, ibi byose bakabikora imbonankubone bakoresheje ibikoresho byabugenewe, bisigaye biboneka hacye cyane nabwo mu bice byo mu cyaro.
Aba bana bagaragaje ubuhanga n’ubumenyi bafite mu bijyanye n’umuco
Ababyeyi bari batumiwe muri ibi birori kimwe n’abayobozi, bagaragaje ko ari igitangaza kubona abana bazi kuvuga neza amagambo y’igikeshamvugo n’ikibonezamvugo agora benshi mu bakuru, bashimira cyane ubuyobozi bwa Top Care Academy School bwabonye ko bidahagije gutanga ubumenyi busanzwe gusa, bagashyiraho n’uburyo bwo gutoza umuco abana barerera kuri iri shuri ryigenga ririmo kugaragaza iterambere rigaragara mu gutanga ubumenyi n’uburezi bufite ireme.
Abarimu bigisha aba bana bashimiwe cyane umuhate no kwitanga bagira mu gutanga uburezi bufite ireme
Uyu ni umuyobozi ushinzwe uburezi muri uyu murenge, wagaragaje ko ubusanzwe abana bo mu bice by’umujyi no mu nkengero zawo nta by’umuco bakunze kumenya
REBA AMA VIDEOS UKO BYARI BYIFASHE HANO:


text:
KANDA HANO UREBE VIDEO
Abagore (n’abakobwa barimo aha), muri iki gihe bihatira kurya indyo ituma imibiri yabo irushaho gukora na kugaragara neza. Indyo yuzuye kandi ifitiye akamaro umubiri ntigomba kuburamo vitamines.
Ni muri urwo rwego twabateguriye vitamines 10 za mbere z’ingenzi ku bagore n’abakobwa muri rusange.
Iyi nayo ni vitamin y’ingenzi abagore bagomba kubona buri munsi, kuko ituma uturemangingo dukomeza kwiyuburura no gukorwa kwa proteyine. Vitamin B12 irinda indwara z’umutima, gutakaza ubwenge no kubura amaraso.
B12 kandi yifashishwa mu kuvura kwigunga (depression) no gukomeza imikorere myiza y’urwungano rw’imyakura n’ubwonko.
Mu gihe umubiri ufite idahagije, bitera ikibazo cyo kumva wigunze, gucangwa no kurakazwa n’ubusa kenshi, kuyibura mu mubiri bishobora gutera kandi kubyimbirwa ku rurimi cg mu kanwa muri rusange.
Aho tuyisanga: iyi vitamin iboneka mu bikomoka ku nyamaswa cyane; amata, amagi, amafi, fromage, yogurt cg ikongerwa mu binyampeke bimwe na bimwe.
7. Vitamini C
Vitamin C niyo vitamin izwiho kongera ubudahangarwa bw’umubiri, ifite akamaro gakomeye ku bagore. Ifasha mu kwihutisha gukira, gutuma ingiramubiri (tissue) zikura no kugabanya ibyago bya kanseri zitandukanye, indwara z’umutima no kwangirika kw’ingiramubiri. Igira uruhare runini mu ikorwa ry’insoro z’amaraso zitukura.
Aho tuyisanga: amacunga, inkeri, urusenda, poivron, inyanya, ibirayi na grapefruit
8. Vitamin D
Ni vitamin y’ingenzi cyane mu gukomeza amagufa, vitamin D iyenga mu binure igafasha mu kwinjiza kalisiyumu mu mubiri. Ifasha mu kwirinda indwara zibasira ubwonko n’urutirigongo, indwara z’amagufa no mu ngingo ndetse naza kanseri.
Vitamin D ifasha no kugabanya ibimenyetso by’uburibwe mu gihe cy’imihango no gutuma ubona neza. Kubura iyi vitamin byangiza amagufa, bikaba byanatera kugenda avunguka
Aho tuyisanga: twavuga ko kubona iyi vitamin D byoroshye, kuko kujya ku zuba nibura iminota 15 ku munsi bishobora kuguha ikigero cya vitamin yose ukeneye ku munsi. Ibiryo bikize kuri vitamin D twavuga, amafi, amata, amagi ndetse n’umwijima.
9. Vitamin E
Vitamin E ifite ubushobozi bwo kurinda gusaza, ikora mu kurinda kwangirika k’uturemangingo, ndetse ikagabanya gusaza k’uruhu n’indi mihindagurikire mu mubiri. Ifasha kandi mu kurwanya indwara z’umutima, ishaza mu maso, gutakaza ubushobozi bwo kwibuka n’indwara za kanseri.
Iyi vitamin kandi ni ingenzi ku ruhu n’umusatsi, niyo mpamvu uzasanga yongerwa mu mavuta abagore bisiga.
Aho tuyisanga: utubuto duto twinshi nka; almond, ubunyobwa, iboneka muri epinari, amavuta y’ibigori, imbuto z’ibihwagari n’amavuta yabyo, margarine ndetse n’amavuta yitwa cod liver oil.
10. Vitamin K
Vitamin K igira uruhare runini mu gutuma amaraso avura, kugabanya indwara zitandukanye z’umutima no gutuma amagufa akomera. Ikaba kandi ari ingenzi mu kongera ubwirinzi bw’umubiri n’ingufu.
Aho tuyisanga: utubuto duto twuzuye, imboga rwatsi, amavuta ya soya ndetse n’aya mafi.
Mu gusoza, kurya imbuto n’imboga zihagije buri munsi nibwo buryo bwo kubona izi vitamin zose tumaze kuvuga hejuru. Niba utabona ariko izihagije mubyo kurya byawe, hari ibinini bitandukanye by’inyongera y’izi vitamin biboneka muri za farumasi hirya no hino, gusa mbere yo kubikoresha banza ugishe inama muganga.


text:
Iki gitaramo cyiswe ‘Ladies Conference’ kizabera muri Kigali Serena Hotel ku itariki 16 Ukuboza 2017 cyateguwe na Gopher International Company Ltd. kompanyi nshya mu gihugu cy’u Rwanda izanamurikwa ku mugaragaro kuri uwo munsi. Kwinjira muri ibyo bitaramo ni amafaranga ibihumbi bitanu (5.000 Rwf) akaba azinjirirwaho mu byiciro byombi bizaranga iki gitaramo nta yandi azishyurwa.
Umwe mu bagize iryo huriro, Edith Nibakwe yasobanuye zimwe mu mpamvu bashyizeho iri huriro “Abagore bahura n’inzitizi nyinshi zitandukanye. Ni gake cyane basohoka ngo bahure baganire…Twakoze ibi kugira ngo twubake network hagati y’abagore ubwabo, bahure, bahugurane haba mu guteka ndetse by’umwihariko ku isuku yabo bwite kuko isuku y’umugore n’umukobwa ni ingenzi cyane ko hari indwara nyinshi bakunze guhura nazo kubwo kudasobanukirwa.”
Edith Nibakwe umwe mu bagize iri huriro asobanura impamvu bahisemo gukora iki gitaramo
Umuyobozi mukuru wa Gopher International Company Ltd, Cynthia Nininahazwe yadutangarije ko nta nyungu zihariye bateganya muri iki gikorwa ndetse nta n’abafatanyabikorwa bihariye bafite “Mu gutegura iki gitaramo nta nyungu z’amafaranga twari tugamije kuko 5000 Rwf ni make cyane pe! Inyungu zacu ni uko abanyarwandakazi basobanukirwa, bakamenya kwikorera isuku, kwiga kwihangira imirimo, kumenya guteka neza no kwisobanukirwa. Il faut ko umuntu agira connection n’abandi kugira ngou kore business igere kure, hari abazaba baturutse Dar Es Salaam no mu Budage bazatanga Temoignage (ubuhamya) zabo…Kuri ubu nta baterankunga dufite ni Gopher ubwayo yonyine ariko twizeye ko mu mwaka utaha bizakunda.”
Cynthia Nininahazwe washinze Gopher International Company Ltd. avugako inyungu bafite ari uko abanyarwandakazi basobanukirwa ibijyanye n'isuku kuruta ibindi
Iki gitaramo gifite insanganyamatsiko igira iti ‘Isobanukirwe wihindurire amateka’ kizaba ku munsi umwe tariki ya 16 Ukuboza 2017 ariko bibe mu byiciro bibiri bitandukanye: Hari ibizatangira ku isaha ya saa 10h00 kugeza saa 15h00, bizitabirwa n’abagore gusa aho bazateka bakoresheje ibirungo bitandukanye ndetse bakaniga ku isuku y’umugore n’umukobwa. Ibindi bizatangira saa 18h00 aho abantu bose bemerewe kuzabijyamo baba n’abagabo ndetse bakazataramirwa n’abahanzi batandukanye baririmba indirimbo zihimbaza Imana nka: Aline Gahongayire, Liliane Kabaganza n’abandi harimo n’abazava mu bihugu bya kure.


text:
Umuririmbyi Ne-Yo uri mu bakomeye muri Leta Zunze Ubumwe za Amerika mu njyana ya R’n’B n’umugore we baritegura kwibaruka ubuheta nyuma y’abandi babiri yabyaye ku mugore wa mbere.
Shaffer Chimere Smith wamamaye nka Ne-Yo mu ndirimbo zirimo “So Sick”, “Miss Independent”, “Mad” n’izindi, aritegura kwibaruka umwana w’ubuheta azabyarana na Crystal Smith barushinze mu 2016.
Uyu mugore wa Ne-Yo yanditse kuri Instagram agaruka ku bihe bikomeye yanyuzemo ubwo aheruka gutwita n’uburyo yagize ibisa n’ihungabana yumvise ko agiye kongera kwibaruka, bifotoje bari ku gasongero k’umusozi wo muri Los Angeles witwa Runyon Canyon mu gushimangira ko nta mpungenge atewe no kongera gutwita kandi ahagaze bwuma.
Yagize ati “Ubwo mperuka gutwita byari ibihe bikomeye [Uko ni ukubyoroshya] Nta kintu na kimwe nakoraga ku mpamvu nyinshi zitandukanye. Ubwo namenyaga ko ngiye kongera kubisubiramo nararize cyane kuko umubiri wanjye wari umaze kugaruka mu buryo mfite itoti kandi nariyemeje kugumana ingano nziza.”
Yongeyeho ati “Ubu mfite intego kurusha ikindi gihe cyose cyabayeho mu buzima bwanjye, aho kuguma mu kwivovotera uburwayi nahisemo kudacika intege [Mu gukomeza imyitozo ngororamubiri]. Buri wese ambwira kubigendamo gacye gusa ubu nibwo ndi gutangira ahubwo.”
Yavuze ko nubwo bimunaniza yiyemeje gukomeza gukora imyitozo ku buryo azabyara agifite itoto nk’iryo yari afite abishyigikiwemo n’umugabo we Ne-Yo bakorana ingendo zijya ku gasongero k’imisozi miremire muri Los Angeles.
Mbere y’uyu mugore Ne-Yo yabanye n’abandi babiri batashyingiranywe barimo uwitwa Jessica White wabyaye umuhungu akitwa n’izina ry’uyu muhanzi ariko nyuma akaza gutahura ko atari uwe. Yabanye na Monyetta Shaw babyaranye abana babiri, umuhungu n’umukobwa bombi bavutse mu 2011.
41,010 total views, 100 views today


text:
KANDA HANO UREBE VIDEO
Nk’uko abenshi tubona imiterere y’amabere y’Abagore,hari ayo ubona ukabona ari manini,amato ndetse n’aringaniye, n’ubwo usanga ubu bwoko butatu bw’amabere butandukanye mu ngano, bufite icyo buhuriyeho mu mwihariko wayo bitewe n’ikigero uyafite agezemo.
Muri ibintu icumi byihariye ku mabere y’abagore, biranamara amatsiko umuntu wese wibazaga icyo ashobora gukora akagira amabere manini cyangwa akagira amato bitewe n’icyo akunda.
Amabere burya ntabwo angana ku bagore. Niba wajyaga urebera mu ndorerwamo ukabona ntangana ugacyeka ko ari wowe gusa humura ni ibintu bisanzwe. Icyakora niba uko kuba atangana bigaragarira buri wese wajya kwa muganga, niba irinini rijya rikubabaza.
Ntushobora kongera amabere udakoresheje imiti. Ibi bivuze ko uko amabere yawe ari mato ntacyo wakora ubwawe ngo uyongere. Ahubwo ushaka kuyongeresha ushobora kwiteza umuti wa botox cyangwa ugakoresha icyitwa cosmetic surgery (uku ni ukubagwa hagamijwe gushaka ubwiza). Icyakora iyo uri mu gihe cy’uburumbuke cyangwa utwite cyangwa wonsa amabere ariyongera gusa iyo birangiye asubira uko yari asanzwe uretse ku konsa kuko iyo ucukije ntasubira kumera nka mbere.
Ubushakashatsi bugaragaza ko abagabo 20% ari bo gusa bakwitegereza mu maso iyo muhuye naho abasigaye ni ukuvuga 80% bahita birebera ku mabere. Igitangaje nuko ubwo bushakashatsi bwagaragaje ko kureba amabere iminota igera ku 10 bigira akamaro nko kumara isaha yose ukora akazi kagusaba gutekereza!
Kuryama wubitse inda bihindura imiterere y’amabere yawe. Niyo mpamvu ku gitsinagore igihe uryamye ari byiza kuryamira urubavu nabwo byagushobokera ugashyira umusego munsi y’ibere ugasa n’uriteze. Ndetse burya ngo kuryama wambaye cyangwa utambaye isutiye byose ni kimwe, mu gihe iyo wambaye itagufashe cyane; mbese itakubangamira.
Ubundi bushakashatsi bugaragaza ko abagore barenga 50% batajya bisuzumisha kanseri y’ibere. Impamvu nyamukuru ngo ni uko baba batabihaye agaciro abandi bakaba batinya ngo ko basanga bayirwaye.
Ese waba ujya wumva ikintu kibyimbye mu ibere? Akenshi, ku gipimo cya 80% icyo ntikiba ari uburwayi. Gusa ntibizakubuze kujya kwisuzumisha ngo bakurebere ikibitera cyane cyane niba wonsa cyangwa waronkeje nyamara kikaba kitavamo.
Nubwo twavuze ko abagabo bo bagira utubere duto cyane mbese ari nk’ikimenyetso gusa, nyamara hari abagabo bagira amabere manini nk’ay’abagore. Iyo ni indwara yitwa gynecomastia ivurwa kwa muganga iyo ubona bikabije
Abagore bagera kuri 85% burya ngo bambara isutiye zitabakwira ndetse akenshi ntoya ku buryo usanga no gushyira urutoki hagati y’isutiye n’uruhu rw’umubiri bidakunda.
Abenshi rero babiterwa nuko aho bazigurira batabona uko bigera, kubona akunze ibara n’uko ikoze akagura atitaye ku ko ingana, no kuba baba bashaka guha amabere forme bashaka bitewe n’isutiye.
Ubundi bushakashatsi bwakozwe n’ikinyamakuru International Journal of Sexual Health bwagaragaje ko 70% by’abagore baba batishimiye ingano y’amabere yabo. Bamwe bayashinja ko ari mato abandi bayashinja ko ari manini cyane.
Ku bijyanye n’imyororokere, ubushakashatsi bwakozwe mu 2006 bwerekana ko 82% by’abagore iyo bakorakowe mu mabere bibongerera ubushake bwo gukora imibonano mpuzabitsina.


text:
Bamwe mu bahinzi b’ibirayi bo mu mirenge ya Cyumba na Manyagiro mu karere ka Gicumbi baravuga ko bagiye gucika ku gihingwa cy’ibirayi kubera ko babuze imbuto yabyo n’igihe ibonekeye ikaza itinze kandi atari iy’indobanure. Ibi ngo bituma hari abambuka umupaka bakajya gushaka imbuto muri Uganda.
Ni abahinzi b’ibirayi barimo abahinga mu mashyirahamwe ndeste n’abahinga ku giti cyabo cyane cyane mu misozi miremire yo mu mirenge ya Manyagiro na Cyumba yo mu karere ka Gicumbi bavuga ko kuri ubu batakibona imbuto y’ibirayi ku buryo ngo bigiye gutuma bacika kuri iki gihingwa kandi kiri mu byari bibatunze.
Uretse kuba aba bahinzi batabona imbuto; ngo n’igihe ihari bayihabwa bitinze nayo idasobanutse bikarangira babuze umusaruro. Bityo bagasaba ubuyobozi kubishyiramo imbaraga bakajya bayibonera ku giye kandi bagahabwa iy’indobanure bakanahagarika kujya bambuka umupaka bajya kuyishaka muri Uganda ndeste n’inzu bayituburiramo ikongera igakora kuko kuri ubu isa n’itagikora.
Ubuyobozi bw’akarere ka Gicumbi na bwo bwemera ko muri iyi mirenge hari ikibazo cyo kutabona imbuto y’ibirayi ku bahinzi. Bukavuga ko cyatewe ahanini n’imvura nyinshi yaguye mu gihembwe cy’ihinga gishize gusa bukabizeza ko bugiye gukorana na RAB mu gushakira umuti iki kibazo nk’uko Ndayambaje Félix umuyobozi w’akarere ka Gicumbi abivuga.
Mu gihe hari abavuga ko kubura imbuto y’ibirayi bigiye kuzabaca kuri icyo gihingwa bakajya bihingira ibindi birimo ingano, ibigori n’ibishyimbo hari abakomeje kugaragaza imbogamizi z’uko hari igihe bahinga bakeza ariko bakabura aho bagurishiriza umusaruro bityo ukabapfira ubusa cyangwa bakawugurisha kuri make bahenzwe.


text:
KANDA HANO UREBE VIDEO
Imbuto nubwo rimwe na rimwe kubera isukari ibonekamo ishobora kubangamira urugendo rwawe mu gihe wifuza kugabanya ibiro,
Gusa hari zimwe na zimwe zibonekamo intungamubiri nziza ku buzima bwawe ndetse na calories nke;
Zigufasha kumva uhaze igihe kirekire, bityo bikakurinda kurya cyane no kwiyongera ibiro utifuza.
Ese waba uzi imbuto zingenzi zishobora kugufasha gutakaza ibiro mu buryo bworoshye utarinze kwiyicisha inzara?
Izi mbuto nizo zagufasha kugabanya ibiro k’uburyo bugaragara, utiriwe wiyicisha inzara:
- Pome/Apple:
Niba wifuza kugabanya ibiro, pome ishobora kugufasha kubigabanya mu buryo bwihuse.
Pome ibonekamo calorie nke (iringaniye ibonekamo nka calories 50) kandi nta binure cg umunyu ubonekamo.
Pome zibamo amazi menshi ndetse na calories nkeya, bityo zikaba ku isonga mu kugabanya ibiro cyane,
Umugore urya pome 1 mbere yo kurya buri munsi atakaza ibiro cyane, ugereranyije n’utayiriye.
Kurya pome 1 mbere yo kurya bishobora kukurinda kurya ibiryo byinshi, no kukurinda kwiyongera ibiro cyane.
2. Umuneke:
Umuneke ubonekamo calorie nkeya ugereranyije n’intungamubiri zibonekamo (uringaniye ubonekamo calories 100).
Ni isoko nziza y’imbaraga nko mu gihe umaze gukora sport cg utariye.
Ufasha mu gutuma igipimo cy’umuvuduko w’amaraso gihora ku rugero rukwiye, kurinda no kurwanya
constipation no kurinda aside nyinshi mu gifu.
- Avoka:
Avoka ni isoko y’ibinure byiza kandi by’ingenzi cyane ku mubiri bishobora kugufasha guhorana ibiro bikwiye no kukurinda gufata ibinure byangiza ubuzima.
Kongera avoka ku mboga cg salade ugiye kurya bifasha kwinjiza intungamubiri zose ziri muri izo mboga mu mubiri.
- Watermelon:
Watermelon iza mu mbuto z’ingenzi ugomba kurya mu gihe wifuza kugabanya ibiro, zigizwe ahanini n’amazi 90%, ndetse zibonekamo calories nke cyane (zigera kuri 30 calories).
Ibonekamo acide amine y’ingenzi yitwa arginine, ifasha mu gutwika ibinure cyane.
Watermelon ituma utagira inyota, igafasha no kumva uhaze cyane, byose bikagufasha kutaryagagura cyane no kwiyongera ibiro mu buryo budasobanutse.
- Amapera:
Amapera abonekamo fibres zihagije ndetse na calories nke.
Arimo urugero ruri hasi rw’isukari, kandi afasha urwungano ngogozi gukora neza bityo bikarinda ibiryo kenshi gutinda mu nda, nabyo bishobora gutuma ibiro byiyongera cyane.
- Inkeri:
Inkeri (strawberries) zibonekamo calories nke cyane, zikaba zikungahaye cyane ku bisukura umubiri n’ibifasha gusohora uburozi (antioxidants).
Kurya inkeri kenshi bifasha kwirinda indwara z’umutima n’amaso, ndetse no kongera ubudahangarwa bw’umubiri.
- Amacunga:
Mu gihe wifuza kugabanya ibiro cg se guhorana ibiro bikwiye, amacunga ni imbuto ugomba kwibandaho kuko zibonekamo calorie nke (icunga ringana na garama 100 ryavamo calories 47), bityo kuyarya bikaba byakurinda kuryagagura ibyo udakeneye kenshi, bikagufasha guhorana ibiro bikwiye.
Reka tuvuge tuti:
Izi mbuto zose muri rusange zibonekamo fibres nyinshi, kandi kurya ibikungahaye cyane kuri fibres, bifasha kumva uhaze kandi wariye calories nke, bityo bikagufasha kutiyongera ibiro cyane no kubigabanya igihe ari byinshi.
Reka dusoze tuvuga tuti:
Amakuru ari kuri uru rubuga ntasimbura ayo umuntu ahabwa na Muganga igihe yagiye kwivuza,
Ntawe ugomba gushingira kuri aya makuru yonyine gusa, ngo yifatira ibyemezo ku buzima bwe,
Niyo mpamvu tubashishikariza kujya kuri Hospital ikwegereye.
Nimureke rero dufatane urunana duharanire kugira ubuzima bwiza!
Niba hari ubundi busobanuro mukeneye, turahari kandi twiteguye kubaha ubufasha. Murakoze!


text:
Urwenya rwanditswe n'umusomyi/umwanditsi kuIgituba witwa LATOUTE
Diakoni yararwaye akaba mu kazu k'agachambrette inkumi basengana iza kumusura hagwa imvura nyinshi imubuza gutaha biba ngombwa ko arara:buri muntu yiyorosa iye shuka bombi ku gitanda kimwe, noneho hejuru barenzaho ikiringiti yewe ngo ntibararanye ngo ubwo birinze gukora icyaha, ariko se byabujije diakoni kwicura nako gusinzira agakomangira wa mukobwa w'umushyitsi! Yewe!
by LATOUTE
INKURU BISA
1.Urwenya rw'Igitsina I
2.Urwenya rw'Igitsina II
3.Inganzo y'Igituba
4.Urwenya
5.Urwenya Rusanzwe
6.Urwenya rw'Igitsina
7.Urwenya Tuba!
diyakoni,igitsina,inkumi,icyaha,gusinzira,urwenya,latoute
Powered by ScribeFire.


text:
Stephen Musick yabonye Yesu ubwo yari ari muri koma
Stephen Musick avuga ko yabonye Yesu igihe yari aremerewe n’uburwayi akagera muri Koma(Igihe umuntu aba adatekereza ariko umutima ugitera). Avuga ko yabonaga urupfu rwamusatiriye cyane ariko Yesu aramukiza none arashima Imana.
Stephan Musick amaze igihe akorera mu itsinda ry’agisirikare rirwanira mu mazi, nyuma yo kumukingira indwara y’ibicurane, kandi ku basirikare barwanira mu mazi ni ibisanzwe kuko urwo rukingo basanzwe baruhabwa kenshi bitewe no kumara igihe kinini mu mazi rwamugizeho ingaruka bituma agera ku muryango w’urupfu.
Nyuma yo kwitabwaho n’abaganga mu gihe cy’ukwezi byanze kugira icyo bitanga ahubwo ubuzima bwe burushaho kugenda buba bubi bigera ubwo ajyanwa ahavurirwa indembe ajya muri koma amaramo ibyumweru bitanu.
Stephen avuga ko nyuma yo kujya muri koma yajyanwe mu ijuru, abonana na Yesu, abona ishusho yaho yumva amajwi yaho, ndetse agira umugisha wo kuganira na Yesu, ndetse yumva umutima we wuzuye umunezero n’ibyishimo byinshi kubwo kuganira na Yesu.
Stephen yongeraho ko byamwongereye kwizera ndetse arabohoka kubwo kubonana na Yesu.
mu buhamya bwe avuga ko yamubonye ari ahantu hameze nko mu mirima y’ingano ndetse hakikijwe n’imisozi myinshi abonana ubwiza bwe burabagirana, abona ameze nk’umusore w’imyaka nka 30.
Ariko nyuma yo kubonana na Yesu Stephen avuga ko yababajwe no kumva Yesu amubwira ko atari bugume mu ijuru, nyuma yo kuvuga iryo jambo yisanze yagarutse mu mubiri ari ku isi mu buzima busanzwe.
Stephen avuga ko ubwiza yahabonye atabona uko abugereranya kuko ntabundi bwiza giyeze abona bumeze nkabwo.
Infochretienne.com
Tuyishime [email protected]


text:
Mu bihugu bitandukanye birimo Leta Zunze Ubumwe za Amerika, , usanga urumogi rufatwa nk’umuti wakwifashishwa mu kugabanya ububabare, kunanirwa kurya, ihungabana (post-traumatic stress disorder), igicuri, indwara ya Parkinson n’izindi.
Mu kiganiro cyagarukaga ku ikoreshwa ry’ibiyobyabwenge cyanyuze kuri Radio Rwanda, Umunyamabanga wa Leta muri Minisante, Dr Ndimubanzi Patrick, yavuze ko buri gihugu gihitamo inzira gishaka n’iterambere cyifuza.
Ati “ Igihugu cyacu rero cyahisemo ko icyo dushaka ari ubuzima bwiza bw’abaturage bacu n’iterambere. Iyo ubishyize ku munzani ukareba icyo ibyo byazana n’ibyo byo gufungura, usanga nta mahuriro. Ibyo kuvura ububabare dufite ubundi buryo tubikora, aho tubikorera, dufite n’abaganga babizobereyemo.”
Dr Ndimubanzi yakomeje asobanura ko nko ku bantu barwaye indwara zidakira, Minisante yagiye ishyiraho urubyiruko mu tugari rubaherekeza, rukabasura ndetse rukabashyira imiti.
Ati “Iyo nzira niyo twe twahisemo aho kureka ngo ibyo bintu bishobora kwangiza urubyiruko, bishobora no kwangiza igihugu cyacu bigende bikwirakwira hose.”
Kuri we, Dr Ndimubanzi asanga akenshi abantu bafata ibiyobyabwenge baba bafite ikibazo bashaka gutwikira, hakaba hari n’ababifata babeshywa ko babikuramo ibyishimo, imbaraga ndetse no kwitinyuka.
Musenyeri Birindabagabo Alexis uyobora Diyoseze ya Gahini mu itorero ry’Abangilikani, yavuze ko kuba hari ibihugu byemeye ikoreshwa ry’ibiyobyabwe ari uko byananiwe naho u Rwanda siko bimeze, rwanashoboye ibirenze ibyo.
Ati “ Icyo rero u Rwanda rwahisemo ni ukurimbura ibiyobyabwenge kandi si nabyo byonyine. Hamwe no kongera gukora iki ngiki cyananiye abandi bose, imbere hari n’ibindi byinshi tuzakora. Ntabwo kubera ko igihugu iki n’iki cyananiwe natwe tugomba kunanirwa. Twe twahisemo gushobora, ni byiza ko Abanyarwanda, urubyiruko rwacu, banezezwa no kuba Abanyarwanda kandi bakanezezwa no gutura mu gihugu kizira ibiyobyabwenge.”
Umuvugizi wa Polisi y’u Rwanda, CP Theos Badege, mu kurwanya ibiyobyabwenge hagenderwa ku rutonde rukorwa na Minisiteri y’ubuzima ariko ko nta no kurebera mu gihe hari ibigaragara ko
byakwica abantu.
Imibare iherutse gutangazwa na Minisiteri y’Urubyiruko yagaragaje mu Rwanda urubyiruko rusaga ibihumbi 16 rukoresha ibiyobyabwenge, abakuze bakaba basaga 5000.
Mu 2017Ibirego byakiriwe na Polisi, 18 % muri byo bingana na 3941 byari byerekeranye n’abakoresha n’abacuruza ibiyobyabwenge.


text:
1. Ntashobora guhinduka
“Indunduro y’ijambo ryawe ryose ni ukuri, Amateka yawe yo gukiranuka ahoraho iteka ryose hadasigaye na rimwe.” Zaburi 119:160.
“Uwiteka ntakiza abanyabyaha abanje gukuraho amategeko ye kandi ari yo rufatiro rw’ubutegetsi bwe mu ijuru no mu isi. Imana ni umucamanza, n’umurinzi wo gukiranuka. Gucumura itegeko ryayo incuro imwe mu kantu gato naho kaba gato cyane ni icyaha. Imana ntishobora kugira icyo ihindura ku mategeko yayo, ntishobora kugira akantu ikura ku mahame yayo naho kaba gato cyane kugira ngo ibabarire icyaha. Ubutabera no kubonera kw’amategeko bigomba gushimangirwa no kurindwa imbere y’isanzure ry’ijuru. Kandi ayo mategeko yera ntiyagombaga gukomezwa ku kindi kiguzi kitari urupfu rw’umwana w’Imana.” 2MCP 565; EMS2, 583.
2. Arusha ijuru n’isi gukomera
“Icyoroshye ni uko ijuru n’isi byashira, kuruta ko agace k’inyuguti imwe yo mu mategeko kavaho.” Luka 16:17.
“Narebye yuko ibitunganye rwose byose bifite aho bigarukira, Ariko amategeko yawe ni magari cyane.” Zaburi 119:96.
Agaragaza imico y’Imana
“Intambwe ya mbere mu kwiyunga n'Imana, ni ukwemera icyaha. ‘Icyaha ni ukwica amategeko.’ ‘Kuko amategeko ari yo amenyekanisha icyaha.’ Kugirango umunyabyaha amenye icyaha cye, agomba kwigereranya n’urugero ruhanitse rwo kwera kw’ijuru. Amategeko y'Imana ni indorerwamo yerekana imico itunganye kandi akabashisha umuntu gusobanukirwa n'intege nke agira.” TS 508; Intambara Ikomeye, p.335.
“Kuko itegeko ari itabaza, amategeko ari umucyo, Kandi ibihano byo guhugura ari inzira y’ubugingo.” Imigani 6:23.
3. Amategeko ni ayera kandi ni meza
“Noneho amategeko ni ayera, ndetse n’itegeko ryose ni iryera, rirakiranuka kandi ni ryiza.” Abaroma 7:12.
4. Amategeko amenyekanisha icyaha
“kuko imbere yayo ari nta muntu uzatsindishirizwa n’imirimo itegetswe n’amategeko, kuko amategeko ari yo amenyekanisha icyaha.” Abaroma 3:20.
“Nuko rero tuvuge iki? Amategeko ni icyaha? Ntibikabeho! Icyakora simba naramenye icyaha iyo ntakimenyeshwa n’amategeko, kuko ntaba naramenye kwifuza iyaba amategeko atavuze ngo ‘Ntukifuze.’ Ariko icyaha kibonye akito mu mategeko ni ko gukorera muri jye kwifuza kose, kuko aho amategeko atari icyaha kiba gipfuye.” Abaroma 7:7-8.
5. Amategeko ni umushorera
“Ubwo ni bwo buryo amategeko yatubereye umushorera wo kutugeza kuri Kristo, ngo dutsindishirizwe no kwizera.” Abagaratiya 3:24.
Iyo tugeze kuri Kristo atwerekeza ku kumvira mategeko, kuko na We yakiranukiye amategeko ya Se.
“Nuko umuntu aza aho ari aramubaza ati ‘Mwigisha mwiza, nkore cyiza ki ngo mpabwe ubugingo buhoraho?’ Na we aramusubiza ati ‘Unyitira iki mwiza? Umwiza ni umwe gusa, ni Imana. Ariko nushaka kugera ku bugingo, witondere amategeko.’ Aramubaza ati ‘Ni ayahe?’ Yesu aramusubiza ati ‘Ntukice, ntugasambane, ntukibe, ntukabeshyere abandi, wubahe so na nyoko, ukunde mugenzi wawe nk’uko wikunda.” Matayo 19:16:17-19.
“Binyuriye mu mategeko yayo Imana yahaye umuntu itegeko ry’ubugingo ryuzuye. Nayumvira azabeshwaho nayo binyuriye mu byo Yesu yakoze. Kandi afite ububasha bwo guciraho iteka uyacumuye. Amategeko ayobora abantu kuri Kristo, na Kristo akabagarura ku mategeko.” RH, Sept 27, 1881. 2MCP 563.


text:
Ubuhinzi, kimwe n’indi mirimo ibyara inyungu, bukorwa hagamijwe guteza imbere nyirabwo, gusa bamwe mu babukora baracyabubona nk’ubugamije guhaza imibereho mu rugo gusa hatitawe ko bwaba n’isoko y’ubukire, bityo ntibagire ibaruramara ribafasha kumenya niba ibyo basaruye bibungukira cyangwa bibagusha mu gihombo.
Nsengiyaremye Felicien, wo mu murenge wa Kabaya mu karere ka Ngororero, ni umuhinzi w’ingano uvuga ko azihinga nko kuri m50 kuri m50, mu kubara inyungu avuga ko agereranya, agira ati “Oya ntabwo nirirwa nandika ibyo nakoresheje mpinga n’ibyo nsaruye, ndagereranya nkabona nshoye nk’amafaranga ibihumbi 100, najya kubona nkabona nsaruye nk’ibihumbi 150”.
Nsengimana Jean d’Amour uhinga ingano ku buso bwa ha 2, we avuga ko akora ibarurishamibare ari nabyo byamufashije kugera kuri byinshi dore ko atunze umuryango we akagira na moto agendaho byose akesha ingano.
Abahinzi bavuga ko ingano zihinze ku ma terasi zitanga umusaruro mwinshi kandi mwiza kurusha izahinzwe ku yindi mirima
Twashatse kumenya uko iki gihingwa cyerera iminsi 120 kimwungukira, Nsengimana avuga ko ikiro kimwe cy’imbuto y’ingano kivamo ibiro 10 byeze, gusa n’ubwo yatangiye avuga ko amafaranga 400 bahabwa ku kiro cy’ingano zeze ari make, yagezeho avuga ko ari ukutanyurwa kw’abaturage kuko mu mibare akora nta na rimwe aragwa mu gihombo, gusa akavuga ko baguriwe nibura ku mafaranga 600 ku kiro byarushaho kubateza imbere.
Nsengimana avuga ko gukora ibaruramari byamufashije gutezwa imbere n’ubuhinzi akora
Uretse Nsengimana kandi, abandi bahinzi twaganiriye muri aka gace bavuga ko batajya bandika ibyo bakoresheje mu buhinzi, bityo ntibiborohere kumenya neza niba ibyo bashoye barabigaruje.
Abahanga mu by’imari bavuga ko ukoze igikorwa gisaba igishoro akwiye kugira aho yandika ibyo yakoresheje byose, bikazamufasha kumenya neza niba akora yunguka cyangwa ahomba, niyo mpamvu umuhinzi nawe akwiye kwandika ibyagiye ku buhinzi bwe nk’ubukode bw’ubutaka (niba akodesha), ayo yaguze ifumbire, abakozi (nawe yibariyemo niba yarafatanyije nabo), imiti, imbuto n’ibindi byose yakoresheje ahinga, atera, abagara anita ku musaruro, ibi byose akazabifata akabikura mu giteranyo cy’amafaranga akuye mu musaruro wose (n’ibyo asize byo kurya mu rugo akabibarira amafaranga kugirango amenye agaciro k’umusaruro wose).
Akarere ka Ngororero ni kamwe mu turere tw’u Rwanda dufite umusaruro ushimishije w’ingano ugera kuro toni 3.5/ha, kanateye intambwe yo guhuza ubutaka abaturage bagahinga igihingwa kimwe cy’ingano mu misozi myiza iberwa n’amaterasi bahingaho izo ngano.


text:
Ibiribwa ushyushya bigahinduka uburozi
Abantu bensh usanga gushyushya barabigeze akamenyero cyane ko ubu bamw ebabur aumwanya wo guteka bagahiitamo gutekera rimwe ibiryo byinshi ubundi bakajya bashyushya bakoresheje micro onde cyangwa se iziko risanzwe. Nyamara nubwo ubona ko boroshya ubuzima bishobora kukugiraho ingaruka ku buzima cyane cyane ku biribw abimwe na bimwe bihinduka uburozi iyo bishyihije.
Dore bimwe muri ibyo biribwa bihinduka uburozi iyo bishyuhije :
Ibirayi : Ibirayi ni ibiribwa byera cyane kandi biribwa ahantu henshi ndetse biknatekwa mu buryo bunyuranye aho birushaho kuryoha. Nyamara nubwo bimeze gutyo hari icy’ ;ingenzi abarya ibirayi birengangiza kuko molecules zirimo zitwa glycoalcaloïdes . Iyo bishyuhije rer izo molecules zishobor akugutera ibibazo mu gifu ndetse zikaba zanatera indwara ya hemorragies
Inyama z’inkoko : Inyama ziza ku isonga mu guteza ingaruka mbi iyo zishyuhije ni inkoko. Iy inkoko zishyuhije zihindura imiterera ya proteins zirimo bikaba byateza indwara z’igifu. Niba udashaka kwangiza inkoko wasingaje bibaye byiza wayikoresha ikonje aho kuyishyushya.
Amagi : amagi nayo si byiza ko ashyushya kuko proteins ziba mu muhondo wayo zirangirika iyo urisubije ku bushyuhe ndetse bigahinduka uburozi ku uyariye,
Sereli : sereli ni imboga nziza ushobora guteka mu isosi cyangwa muri za potaje zikaryoha kandi ukab aufashe ifunguro ryiza. Gusa iyo iryo funguro utaririye rigishyushye ugahitamo kuza kurishyushya za sereli zihinduka uburozi kuko ziba zabyaye za nitrite zifatwa nk’imwe mu ntandaro ya za kanseri. Si ibyo gusa kuko zishobora no gutera allergies.
Beteraves : beteraves nazo zikundwa cyane kuber aintungamibiri zifitemo ariko iyo zishyuhijwe ukazifata ari inyinshi nazo ziba zifite zintrites nyinshi zikaba zatez aibyago ubuzima bwawe.
Epinards : epinards nazo iyp zishyuhijwe ziba zishobora kugutera ibyago byinshi byo kurwara kanseri zitandukanye
Ibindi biribwa harimo :
- Imizabibu( raisins)
- Navets
- Ibihumyo . Ni inggenzi rero kwirinda gushyushya ibi biribwa tobonye haruguru ukabirya uko wabitetse bwa mbere wakenera kongera gukoresha ibyasigaye ukabikoresha uko biri utabishyuhije.
Gracieuse Uwadata


text:
Urwenya rwoherejwe na Cyamurunguje Emma:
Mon, 17 Dec 2012 20:14:50 +0100
abarundi babiri babasore bari bacumbitse ku giporoso(KGLI) umwe agakunda gusambana undi ntabikunde.uko avuye gusambana akamubwira uko uwo yasambanye nawe yarateye,akamubwira n'amafaranga yamuhaye undi akamwihorera
umunsi umwe asambana n'indaya inyara cyane iramunyongera arishima cyane amafaranga yatangaga ayakuba kabiri ageze murugo abwira mugenzi we amwishyongoraho ati:sha umukobwa
namusweye aranyara ca muha dix mille(avuga mu kirundi),
mugenzi yitonze ati:waba ikijuju waba ikijuju weee yanyaye uca umuha dix mille!!!! iyo annya hoho wari guca umuha vingt mille.
Uru rwenya rufite amanota


text:
Hari ingeso zimwe na zimwe abagore bagira nyuma yo kurongorwa zigatuma abagabo babo bahorana agahinda. Kenshi iyo umugore atikosoye birangira umugabo we atakimufitiye urukundo nka mbere ndetse bikanagera ku kigero cyo kuba umuryango wacikamo kabiri mu gihe atisubiyeho ngo azireke. Izo ngeso ni izi zikurikira:
1. Kugira inshuti cyangwa abajyanama b’abagore bagenzi be babi
Zimwe mu mpamvu zituma abagore batumvikana n’abagabo babo zikomoka ku kugira inshuti mbi zibagira inama. Impuguke mu by’imyitwarire zivuga ko abagore muri bo bafite kamere ishukika vuba bityo ngo kubemeza ikintu bikoroha ku buryo bahita bakira bwangu inama mbi bavanye kuri bagenzi babo. Ibi kandi bigaragazwa n’uko usanga mu myambarire ndetse n’imideri yabo bigana bagenzi babo runaka batanazi impamvu runaka ituma bagenzi babo bambara cyangwa bitwara gutyo.
Akenshi ikigaragaza ko umugore yatangiye kugibwa mu matwi ni uko ibikorwa n’imyitwarire ye bihinduka ugasanga umushyikirano hagati ye n’umugabo uzamo agatotsi. Iyo umugore ataretse izo nshuti cyangwa abajyanama babi, nta kabuza bituma umugabo amwishisha ndetse agatangira kumuca inyuma. Ni byiza ko umugore agira ubushishozi mu gutoranya inshuti areba iz’inyangamugayo kandi zimuhesha agaciro ndetse zikanamwungura inama zatuma abana neza n’umuryango we.
2. Gukundwakaza abagize imiryango yabo gusa
Nubwo nta bushakashatsi burakorwa, ubusesenguzi n’ibiganiro n’abagabo byerekana ko abagore bishimira ko bene wabo baba mu muryango kuruta uko bashyigikira kubana na bene wabo w’abagabo babo. N’iyo babanye usanga bagirana amakimbiranecyangwa se bakabana bya mbuze uko ngira barebana ay’ingwe.
Kenshi usanga abagore bakora ikosa rikomeye cyane ryo kwihugiraho no gutonesha bene wabo ku buryo hari abafata umushahara n’ibindi umuryango winjiza bakabikoresha bita ku miryango yabo batitaye ko umugabo nawe afite umuryango cyangwa se nabo ubwabo bafite imiryango bagomba gufataniriza hamwe n’abagabo kwitaho.
Igitangaje gusa ni uko ibi babikora banerekana ko ngo bakunda abagabo babo!
Uku gukunda imiryango yabo kurusha iy’abagabo byerekana ko bene aba bagore nta rukundo namba baba bafitiye abagabo babo kuko ntibyumvikana ukuntu waba udaha agaciro kamwe umuryango w’umugabo wawe bityo ngo uvuge ko umukunda.
3. Kugira umwanda ndetse n’akavuyo
Nubwo bizwi ko abagore benshi baha agaciro ubwiza ndetse bagakunda isuku no gushyira ibintu ku mirongo, hari bamwe mu bagore bamara gushyingirwa nyuma yo kubyara bagahita bumva ko nta mpamvu yo gukomeza kwiyitaho no kwita ku isuku y’umuryango. Umutima wose n’urukundo bakabyerekeza ku bana gusa bakiyibagiza ko bafite n’indi nshingano yo gukunda n’abagabo babo. Abateye gutyo usanga batanashaka gukomeza kureshya abagabo babo ahubwo ibikorwa byabo byose bikaba ibyo kubarisha umutima no kubatesha agaciro. Muri uko kutiyitaho no kuremerera abagabo babo kubera umwanda no kudashyira ibintu ku murongo biha urwaho abakozi b’abakobwa mu ngo zo gutangira kwikoresha udukorwa rw’urukundo kugira ngo bareshye abagabo cyangwa se abagira barumuna babo nabo bakaba babaca inyuma.
Iyo bitabaye ibyo, abagabo batangira kwishakira abandi b’igitsina gore bo kubafata neza.
Abagore bakwiye kumenya ko kuvuka k’umwana kutavanaho umushyikirano n’urukundo hagati n’umugabo. Ni ngombwa rero ko abagore bakomeza kwiyitaho yaba mu isuku y’umubiri, isuku y’imyambaro ndetse kandi bagakora ibishoboka byose mu ngo zabo hakagaragara isuku na gahunda.
4. Gufuhira umugabo bikabije
Abagabo benshi usanga binubira ukuntu abagore babo batabagirira icyizere bagahora babakeka ko bafitanye ubucuti n’abandi bagore. Ku bijyanye n’amafaranga, abagore bamwe bafuha usanga bagenzura uko abagabo bakoresha amafaranga kubera ko baba bakeka ko bayakoresha mu kwita ku miryango yabo gusa, gutereta abandi bagore, mu rusimbi cyangwa se mu kugurira agatama bagenzi babo cyane cyane ab’igitsina gore. Nubwo abagabo baba badafata kuri ka rufuro cyangwa ibindi bisindisha ntibibuza abagore babo guhora bahangayitse babakekera ubusa ari nabyo bibuza amahoro abagabo bamwe bakumva kuba mu ngo zabo ari nko buba muri gereza.
Abagore bagirwa inama zo kumenya ko nta mugabo umwe ko kandi n’umuryango atari ikirwa ngo wibane wonyine. Bityo bakwiye korohera abagabo ntibahore babashyira ku nkeke yo kubakekera ubusa kuko akari cyera n’ubundi iyo bikomeje bitya abagabo bashyira bakabikora.
5. Gutegera abagabo ku mibonano mpuzabitsina kugira bakunde bababoneho ibintu runaka bashaka
Iyo uganiye na bamwe mu bagabo usanga batebya cyane ko abagore babo babatera umugongo cyangwa se bakavuga ngo uburiri bwabo buhora bukonje. Ibi biterwa n’uko abagore benshi bakoresha imibonano mpuzabitsina nk’ingurane yo kubona ibyo bakeneye runaka ku bagabo babo. Biyibagiza ko uku kwiyima abagabo babo bituma bagira imyitwarire itari myiza yabashora mu bishuko ndetse no kumva biyanze bananze abagore babo urunuka.
Ikindi bamwe mu bagabo bubatse binubira ni aho bamwe mu bagore badaha agaciro ibikorwa by’urukundo byabo. Nk’urugero usanga bamwe mu bagore batajya bishimira gukorakorwa n’abagabo babo aho ibiganza byabo babyigizayo nk’aho byuzuye amahwa cyangwa byanduye cyangwa se abandi ugasanga bahorana umunaniro n’ibitotsi nk’urwitwazo rudashira.
Uku gukanira cyane gutera abagabo agahinda no gucika intege mu mushyikirano wabo.
Urukundo rw’umugabo rurahungabana ari naho abagabo bamwe bashakisha abandi bagore ku ruhando cyangwa baba inyangamugayo bagahitamo kwibera inshuti n’agacupa ndetse ntibabe bacyitaye ku kwita ku muryango.
6. Guhoza umugabo ku nkeke y’inshyuro no kwibunza bitarangira
Nk’uko urubuga www.hapylifebooks.com rubivuga, kwibunza kw’abagore kubangamira abagabo cyane. Aho iyi ngeso yo guhoza umugabo ku nkeke y’inshyuro no kwibunza yadutse usanga umugabo agishaka kuba mu rugo. Abasabitswe n’iki kibazo usanga barihebye ku buryo bibagiraho ingaruka z’imikorere y’ubwonko ndetse n’umusaruro wabo ku muryango n’igihugu ugahungabana.
Nubwo benshi mu bagore bitwaza ko babikorera gushyira ku murongo abagabo babo nk’ikimenyetso cy’urukundo nyamara iyo bikomeje bivamo urwango cyangwa bigatuma habaho gutandukana iyo umugabo atagize ibibazo byo mu mutwe.